Karnival Jualan Agro Madani beri pendedahan usahawan pasarkan produk

SUNGAI PETANI, 7 Julai- Karnival Jualan Agro Madani dan FAMA Kedah 2023 memberi pendedahan dan peluang kepada usahawan negeri itu memasarkan produk ke peringkat pasar raya.Pengarah FAMA Kedah, Zuriana Mad Adam berkata kerjasama pada sesi pertama melibatkan sebuah pasar raya tempatan ."Selain menyediakan platform untuk usahawan,  pengguna boleh mendapatkan produk dan buah-buahan bermusim dengan harga murah iaitu sekitar antara 10 hingga 30 peratus," katanya.Beliau berkata demikian selepas meninjau Karnival Jualan Agro Madani dan Industri Asas Tani FAMA  di pasar raya Mydin Taman Batik, Sungai Petani.

(Pengarah FAMA Kedah, Zuriana Mad Adam)

Sementara itu, Pengarah Eksekutif Mydin Wilayah Utara, Azmin Saduruddin berkata pihaknya akan menyediakan lebih banyak penyertaan kepada usahawan FAMA bagi memasarkan produk mereka di pasaran." Kami bincang untuk menyediakan satu ruang IKS. Kita sedia maklum ramai usahawan IKS tak dapat nak memasarkan barangan mereka jadi kita bagi ruang untuk mereka jual secara terus kepada pengguna," katanya.Karnival yang berlangsung selama empat hari sehingga Ahad ini melibatkan 22 usahawan dengan sasaran jualan sebanyak RM250,000.


Kes Solar: Mahkamah benar permohonan Rosmah tangguh prosiding rayuan

PUTRAJAYA, 7 Julai- Mahkamah Rayuan membenarkan permohonan Datin Seri Rosmah Mansor untuk menangguhkan prosiding rayuan kes rasuahnya membabitkan projek solar hibrid untuk 369 sekolah luar bandar di Sarawak, yang dijadualkan didengar pada 11 Julai ini.Hakim Datuk Azizah Nawawi yang mengetuai panel tiga hakim dalam keputusan sebulat suara berkata ini adalah kali pertama pemohon (Rosmah) meminta penangguhan kerana beliau masih menunggu rayuan untuk membatalkan pelantikan mendiang Datuk Seri Gopal Sri Ram sebagai timbalan pendakwa raya kanan di Mahkamah Persekutuan.“Memandangkan pendakwa raya tidak membantah, kami cenderung untuk membenarkan penangguhan itu,” kata Hakim Azizah yang bersidang bersama Hakim Datuk Ahmad Zaidi Ibrahim dan Hakim Datuk S.M. Komathy.Mahkamah kemudian menetapkan 18 Sept bagi pengurusan kes.Sepatutnya, rayuan Rosmah terhadap sabitan dan hukuman penjara 10 tahun serta denda RM970 juta bagi kesalahan rasuah itu akan didengar selama empat hari bermula 11 Julai.Terdahulu, peguam Rosmah, Datuk Jagjit Singh berhujah penangguhan itu dibuat dengan niat baik tanpa ada hasrat untuk menangguhkan rayuan itu.

Menurut beliau penangguhan itu bagi membolehkan rayuan Rosmah berhubung pelantikan Sri Ram selaku timbalan pendakwa raya kanan diputuskan terlebih dahulu di Mahkamah Persekutuan.Sementara itu, Timbalan Pendakwa Raya K. Mangai memberitahu mahkamah pihak pendakwaan tiada arahan untuk membantah penangguhan itu.Pada 22 Jun, Mahkamah Rayuan menolak rayuan Rosmah untuk mendapatkan kebenaran semakan kehakiman bagi mencabar pelantikan Sri Ram sebagai timbalan pendakwa raya kanan dalam kes rasuah solar itu.Pada 1 Sept tahun lepas, Hakim Mahkamah Tinggi Mohamed Zaini Mazlan yang kini Hakim Mahkamah Rayuan mendapati Rosmah bersalah atas tiga pertuduhan rasuah berkaitan projek solar hibrid dan menjatuhkan hukuman penjara 10 tahun serta denda RM970 juta.Mahkamah juga memerintahkan Rosmah dipenjara 30 tahun jika gagal membayar denda itu.Bagaimanapun Mahkamah Tinggi membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan.Rosmah didakwa atas satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Sdn Bhd Saidi Abang Samsudin.- BERNAMA


Seorang wanita dan teman lelaki ditahan berhubung kes kematian kanak-kanak

BANDARAYA MELAKA, 7 Julai- Polis menahan seorang wanita dan teman lelakinya berhubung kes kematian seorang kanak-kanak lelaki berumur tiga tahun di Hospital Melaka pada Khamis.Menurut Ketua Polis Daerah Melaka Tengah ACP Christopher Patit, suspek wanita itu merupakan ibu kepada mangsa.Kedua-dua suspek berumur 24 dan 25 tahun ditahan bagi membantu siasatan tersebut.Christopher berkata, "kanak kanak tersebut didapati tidak sedarkan diri dan dibawa ke Hospital Melaka pada pukul 6.50 pagi dan diberikan rawatan segera namun disahkan meninggal dunia pada jam 9.15 pagi."Mayat mangsa telah dibawa ke unit perubatan forensik untuk tindakan selanjutnya.Hasil siasatan awal pihak polis juga telah mendapati mangsa telah dihantar ke rumah teman lelakinya di Cheng pada pukul 5.30 pagi untuk mendapatkan bantuan perubatan kerana muntah-muntah.Bagaimanapun pada pukul 6.20 pagi teman lelakinya menelefon ibu mangsa dan memberitahu mangsa telah terjatuh serta tidak sedarkan diri.Ibu mangsa kemudian membawa mangsa dan teman lelakinya ke hospital untuk mendapatkan rawatan lajut.Pemeriksaan awal doktor mendapati, mangsa mempunyai kesan kecederaan di bahagian kepala dan badan.Kes disiasat di bawah seksyen 31 (1) (A) Akta kanak kanak dan Seksyen 302 kanun keseksaan.

(Tangkap layar kenyataan media Ketua Polis Daerah Melaka Tengah)


JKNJ siasat dakwaan kanak-kanak dua tahun dijangkiti malaria

JOHOR BAHRU, 7 Julai- Jabatan Kesihatan Negeri Johor (JKNJ) sedang menyiasat berhubung dakwaan seorang kanak-kanak berusia dua tahun disyaki dijangkiti malaria di Taman Perling, di sini.Exco Kesihatan dan Perpaduan Johor Ling Tian Soon berkata, "kes tersebut melibatkan seorang kanak-kanak warga tempatan."Ketika dihubungi pemberita Ling berkata, penduduk setempat dipanggil untuk menjalani ujian darah.Difahamkan malam tadi, penduduk di Jalan Pekaka, Taman Perling dipanggil untuk menjalani ujian darah bagi membolehkan JKNJ membuat siasatan lanjut.Bagaimanapun laporan lanjut berkenaan kes itu sedang disiapkan dan akan dihantar kepadanya dengan segera.

(Penduduk di Taman Perling melakukan pemeriksaan kesihatan)


Bursa Malaysia dibuka rendah, prestasi Wall Street turut lemah

KUALA LUMPUR, 7 Julai - Bursa Malaysia dibuka rendah pagi Jumaat berikutan prestasi negatif Wall Street semalaman selepas peniaga menjangkakan data senarai gaji bukan ladang AS yang lebih tinggi untuk bulan Jun boleh mendorong Rizab Persekutuan AS menaikkan kadar.Pada 9.10 pagi, FTSE Bursa Malaysia KLCI (FBM KLCI) susut 2.92 mata kepada 1,383.03 daripada 1,385.95 pada penutupan Khamis.Indeks utama dibuka pada paras 1,382.20, lemah 3.75 mata.Pergerakan harga di pasaran keseluruhan menyaksikan kaunter rugi mengatasi kaunter untung 178 berbalas 97, manakala 218 kaunter tidak berubah, 1,767 tidak diniagakan dan 28 yang lain digantung.Jumlah dagangan 142.91 juta unit bernilai RM57.17 juta.Naib Presiden Penyelidikan Ekuiti Rakuten Trade Sdn Bhd Thong Pak Leng berkata Purata Perindustrian Dow Jones semalaman kerugian 366 mata manakala Nasdaq merosot 113 mata apabila hasil 10 tahun AS melepasi paras empat peratus kepada 4.031 peratus.

Beliau berkata Indeks Hang Seng semalaman pula merosot teruk sebanyak 577 mata selepas minit Rizab Persekutuan membayangkan lebih banyak kenaikan kadar selain tanda-tanda kelembapan ekonomi China yang menyaksikan yuan lemah berbanding dolar AS.“Di dalam negara, FBM KLCI ditutup lemah di tengah-tengah prestasi serantau yang kurang menggalakkan walaupun Bank Negara Malaysia (BNM) mengekalkan Kadar Dasar Semalaman (OPR) seperti yang dijangkakan."Kami berpendapat dagangan di bursa tempatan akan bergerak lesu hari ini berikutan penutupan lemah di Wall Street, justeru kami menjangkakan indeks berlegar dalam julat 1,380-1,390," katanya kepada Bernama.Beliau percaya saham teknologi mungkin menyaksikan beberapa masalah berikutan persekitaran kadar faedah yang lebih tinggi di AS pada masa hadapan.Dalam kalangan saham wajaran tinggi, Public Bank dan IHH Healthcare menambah satu sen setiap satu kepada RM3.89 dan RM5.81, Maybank dan CIMB masing-masing turun tiga sen kepada RM8.70 dan RM5.18 manakala Tenaga Nasional susut dua sen kepada RM9.05. Bagi saham aktif, Bahvest Resources naik satu sen kepada 23.5 sen, Catcha Digital peroleh 3.5 sen menjadi 28 sen, EA Holdings susut setengah sen kepada setengah sen manakala Sarawak Consolidated dan Tanco tidak berubah, masing-masing mencatatkan 46.5 sen dan 53.5 sen.Di papan indeks, Indeks FBM Emas lemah 23.31 mata kepada 10,197.92, Indeks FBMT 100 turun 23.57 mata menjadi 9,893.06 dan Indeks FBM ACE lebih rendah 0.41 mata kepada 5,136.14.Indeks FBM 70 menguncup 43.46 mata kepada 13,466.72 dan Indeks FBM Emas Syariah berkurangan 24.65 mata kepada 10,451.69.Mengikut sektor, Indeks Perkhidmatan Kewangan turun 24.72 mata kepada 15,449.48, Indeks Tenaga meningkat 0.89 mata kepada 793.05, Indeks Perladangan susut 7.77 mata kepada 6,853.60 dan Indeks Produk dan Perkhidmatan Perindustrian turun 0.69 mata menjadi 157.17.-BERNAMA


195 restoran dan kedai makan tawar Menu Rahmah di Sarawak

KUCHING, 7 Julai - Sebanyak 195 restoran dan premis makanan di Sarawak telah menyertai inisiatif Menu Rahmah.Pengarah Kementerian Perdagangan Dalam Negeri dan Kos Sara Hidup (KPDN) Sarawak, Matthew Dominic Barin berkata langkah itu merupakan satu perkembangan baik sejak inisiatif itu dilancarkan di negeri itu sejak Februari lalu.

“Set Menu Rahmah yang ditawarkan di sini adalah berkualiti tinggi kerana ia mengandungi ikan, sayur-sayuran dan nasi yang kaya dengan khasiat. Kami menggalakkan pengusaha restoran lain di negeri ini untuk turut serta dalam inisiatif Menu Rahmah,” katanya.Tambah Dominic, inisiatif Menu Rahmah di negeri itu menawarkan pelbagai menu termasuk nasi campur, mee kolok, bufet pelbagai lauk serta masakan cina.Sehingga Jun lalu, sejumlah 2,974 premis makanan yang menawarkan Menu Rahmah telah berdaftar di direktori Menu Rahmah.


Kerajaan keluar garis panduan pengendalian surat sokongan oleh anggota pentadbiran

KUALA LUMPUR, 7 Julai- Kerajaan memandang serius berhubung isu pengeluaran surat sokongan yang mempunyai unsur rasuah dan salah guna kuasa sehingga menjejaskan imej pentadbiran kerajaan.Oleh itu, satu Garis Panduan Pengendalian Sokongan oleh Anggota Pentadbiran dalam Urusan Kerajaan akan dikeluarkan bagi memastikan surat sokongan tidak disalahgunakan bagi tujuan kepentingan peribadi.Pejabat Perdana Menteri memaklumkan, "perkara itu antara yang dipersetujui dalam Mesyuarat Jawatankuasa Khas Kabinet Mengenai Antirasuah (JKKMAR) Siri 17 Bilangan 1 Tahun 2023 dipengerusikan Perdana Menteri Datuk Seri Anwar Ibrahim."Mesyuarat itu turut membincangkan status pelaksanaan Pelan Antirasuah Nasional (NACP) 2019-2023 serta hala tuju pemerkasaan inisiatif-inisiatif antirasuah selaras dengan Perkara 5 dalam Konvensyen Pertubuhan Bangsa-Bangsa Bersatu Menentang Rasuah (UNCAC).Mesyuarat turut bersetuju supaya Laporan Ketua Audit Negara (LKAN) dibentangkan secara berkala di Mesyuarat Jemaah Menteri untuk tindakan susulan yang segera bermula dengan LKAN 2022 menggunakan format baharu lebih berstruktur supaya setiap isu dilaporkan dapat diambil tindakan lebih berkesan.Kerajaan juga akan meneruskan momentum pelaksanaan Mesyuarat JKKMAR berdasarkan komitmen untuk memperkukuhkan tata kelola dan membanteras rasuah.Mesyuarat berkenaan yang memberi fokus kepada syor penambahbaikan tata kelola yang lebih holistik juga bersetuju supaya pengisytiharan harta oleh anggota pentadbiran dikuatkuasakan dengan format baharu yang lebih komprehensif dan ditambah baik bagi pelaporan pengisytiharan harta.


Malaysia gesa NAM pertahan pendirian berprinsip berkait isu Palestin

(Mesyuarat Jawatankuasa Peringkat Menteri NAM Mengenai Palestin di Baku, Azerbaijan pada Rabu/ FB Wisma Putra)

PUTRAJAYA, 6 Julai- Malaysia menggesa semua negara anggota Pergerakan Negara-Negara Berkecuali (NAM) untuk terus bersatu dalam mempertahankan pendirian berprinsip NAM berkaitan Palestin, serta mengecam kekejaman dan dasar aparteid rejim Israel.  Menurut kenyataan Kementerian Luar, isu itu disuarakan menterinya, Datuk Seri Dr Zambry Abdul Kadir pada Mesyuarat Jawatankuasa Peringkat Menteri NAM Mengenai Palestin yang diadakan di Baku, Azerbaijan pada Rabu.“Malaysia turut menzahirkan kebimbangan terhadap situasi semasa di Palestin, sehingga menyebabkan kehilangan nyawa orang ramai termasuk wanita dan kanak-kanak serta kemusnahan bangunan dan infrastruktur secara berterusan.“Ia juga mengecam jumlah peningkatan penempatan haram di Palestin dan tindakan rejim Israel yang memperlekehkan undang-undang antarabangsa termasuk undang-undang kemanusiaan serta hak asasi manusia,” menurut kenyataan itu.

(Menteri Luar, Datuk Seri Dr Zambry Abdul Kadir)

Mesyuarat itu dipengerusikan oleh Azerbaijan dan disertai oleh 15 negara anggota NAM yang merupakan  anggota Jawatankuasa NAM Mengenai Palestin.Kenyataan itu turut menyebut, Malaysia mengesali insiden terkini di Jenin yang melibatkan pembunuhan rakyat awam Palestin oleh rejim Israel.Selain itu, ia turut mengkritik sikap pilih kasih negara-negara Barat yang kerap mengecam konflik di negara-negara lain tetapi melindungi rejim Israel daripada bertanggungjawab ke atas tindakan penindasan terhadap warga Palestin.Jelasnya, pendirian Malaysia masih kekal sama iaitu memperakui hak Palestin dan rakyatnya untuk memiliki negara mereka sendiri yang merdeka dan berdaulat sama seperti negara merdeka yang lain di dunia.


Cabaran laporan haji, peluang dan pengalaman berharga

KUALA LUMPUR, 7 Julai- Setelah Hampir 50 hari bertungkus lumus menyediakan laporan mengenai ibadah haji seramai empat orang petugas media selamat pulang ke tanah air hari ini termasuk wakil daripada RTM. Mereka tiba Lapangan Terbang Antarabangsa Kuala Lumpur (KLIA) pada pukul 12:30 tengah malam.Dua petugas media RTM iaitu, Annaz Md Nor dan Faiz Shauqi mengakui pengalaman membuat liputan haji sesuatu yang cukup istimewa biarpun berdepan cabaran cuaca panas.Selain menyediakan laporan, petugas media juga berpeluang menunaikan ibadah haji seperti jemaah lain.

Bagi Annaz Md Nor, selama hampir 50 hari diberi tanggungjawab sebagai pelapor musim haji, berdepan banyak terutamanya cuaca ekstrem pada tahun ini."Saya bersyukur semuanya berjalan dengan lancar. Kami berjaya membuat dan menyelesaikan liputan untuk program Salam Baitullah yang disiarkan di TV1 dan juga Selamat Pagi Malaysia selain laporan berita untuk TV dan radio," katanya kepada pemberita di KLIA.Seperti jemaah lain, petugas media juga berdepan pengalaman dan cabaran sepanjang melakukan ibadah sambil bekerja.

Menurut Faiz Shauqi, tugasan kali ini amat mencabar terutama mendapatkan akses internet agak terhad untuk tujuan siaran langsung, Selamat Pagi Malaysia dan Salam Baitullah."Kita berjaya mendapatkan sambungan (talian internet) yang baik di beberapa lokasi antaranya di depan Gua Hira', ketika itu.. waktu Malaysia kira-kira pukul 3.30 pagi. Alhamdulillah kami berjaya mendapatkan siaran langsung dari sana," katanya.Bagaimanapun Faiz tetap berbangga kerana masih dapat menyelesaikan tugasan mengikut kehendak penerbit. "Saya fikir semasa waktu subuh di Arafah merupakan kenangan yang saya paling suka dan akan diingati," katanya.Penerbangan balik terakhir dijadualkan pada 1 Ogos ini.


Waspada, jangan terpedaya 'tawaran tunai' program eBeliaRahmah

KUALA LUMPUR, 7 Julai- Penerima bantuan program eBeliaRahmah dinasihatkan agar berwaspada dan tidak terpedaya dengan 'khidmat menukar kredit kepada wang tunai' yang ditawarkan di platform media sosial.Jelas Timbalan Menteri Kewangan 1, Datuk Seri Ahmad Maslan ini kerana eBeliaRahmah yang diterima, tidak boleh ditunaikan."Ia tidak boleh ditunaikan dengan wang tunai kerana kita ingin menggalakkan perdagangan dan ekonomi digital, 'cashless society', masyarakat tanpa tunai yang menggunakan Boost, Setel dan Touch N Go. "Ada 1.7 juta perniagaan dalam negara kita menggunakan QR Code DuitNow, maka kita nak supaya mereka ini membiasakan diri dengan 'cashless society', menggunakan digital ekonomi, menggunakan Ewallet, Edompet."Jadi apabila ada cubaan untuk menunaikan tunai dan mereka terjebak dengan penipuan ini, saya harap kita berhati-hati," katanya kepada RTM di Angkasapuri, Kota Media, di sini pada Khamis.

(Timbalan Menteri Kewangan 1, Datuk Seri Ahmad Maslan)

Beliau turut menasihati orang ramai yang menjadi mangsa untuk melaporkan perkara itu menerusi talian 997 yang merupakan satu inisiatif kerajaan untuk mengurangkan scammer.

Nilai ringgit bukan ukuran ekonomi negaraDalam perkembangan lain, Ahmad Maslan berkata ekonomi negara bukan dinilai dan ditentukan daripada nilai ringgit semata-mata.Sebaliknya, turut diukur melalui pertumbuhan ekonomi, kadar pengangguran dan kadar inflasi. "Antara ukurannya ialah pertumbuhan ekonomi, suku pertama tahun ini 5.6 peratus iaitu pertumbuhan yang tinggi. "Kemudian ukuran ekonomi ialah kadar pengganguran, 3.5 peratus, mana-mana bawah 4 peratus, bererti negara itu baik, guna tenaga penuh."Satu lagi ukuran ekonomi ialah kadar inflasi, sebelum ini 3.3 peratus, sekarang 2.8 peratus," jelasnya.Dari segi tiga ukuran itu, ekonomi Malaysia dilihat cukup bagus, selain kadar defisit juga merupakan ukuran ekonomi negara.


KUALA LUMPUR, 6 Julai- Jaya Grocer dan Grab Malaysia menawarkan promosi eksklusif melalui Inisiatif Payung RAHMAH di platform Grab dengan kerjasama Kementerian Perdagangan Dalam Negeri Dan Kos Sara Hidup.Inisitif itu bertujuan membantu mengurangkan beban rakyat Malaysia berikutan peningkatan kos sara hidup.Inisiatif pertama, Pakej RAHMAH menawarkan pakej “Mix & Match” dari serendah RM18 di GrabFood manakala inisiatif kedua, Jualan RAHMAH menawarkan diskaun sehingga 40% untuk barangan keperluan harian, eksklusif di Jaya Grocer melalui GrabMart.Inisiatif ketiga pula, Bakul RAHMAH menyokong komuniti pemandu Orang Kurang Upaya (OKU) Grab dan rakan kongsi penghantaran dengan kotak keperluan asas.Inisiatif Payung RAHMAH bersama Jaya Grocer dan Grab Malaysia dilancarkan Menteri Perdagangan Dalam Negeri Dan Kos Sara Hidup, Datuk Seri Salahuddin Ayub di Jaya Grocer, KL East Mall di sini.

(Datuk Seri Salahuddin memaklumkan Jaya Grocer, Grab Malaysia rakan strategik terbaharu Payung RAHMAH)

"Sebanyak hampir 1,000 perniagaan telah mengambil bahagian dalam Inisiatif Payung RAHMAH bersama Jaya Grocer dan Grab Malaysia. Peniaga dan rakan kongsi penghantaran juga akan mendapat manfaat melalui peningkatan permintaan dan peluang pendapatan tambahan," kata beliau dalam satu kenyataan. Menurut kenyataan itu, KPDN terus komited untuk memastikan seluruh warga Malaysia MADANI dilindungi dan tidak terbeban dengan peningkatan kos sara hidup dalam situasi mencabar dan tidak menentu pada hari ini. KPDN juga sentiasa menyokong usaha yang dilaksanakan sektor peruncitan di negara ini untuk menggalakkan rakyat Malaysia berbelanja dengan memberi ganjaran tambahan atau nilai tambah kepada pengguna.Bawah Inisiaif Payung RAHMAH yang diterajui KPDN, pengguna dapat berbelanja keperluan harian dengan harga yang berpatutan di samping berpeluang mendapat ganjaran istimewa yang ditawarkan oleh peniaga. Payung RAHMAH adalah manifestasi keprihatinan dan konsep kasih sayang kerajaan kepada rakyat Malaysia, terutama golongan berpendapatan rendah dengan kerjasama rakan-rakan strategik yang terlibat.


Kos dialisis Perkeso dijangka meningkat lebih RM500 juta

KLANG, 6 Julai- Pertubuhan Keselamatan Sosial (Perkeso) buat julung kali menubuhkan Pusat Dialisis untuk pesakit buah pinggang dalam kalangan Orang Berinsurans (OB) di bawahnya, mendapatkan rawatan.Menteri Sumber Manusia, V. Sivakumar berkata dengan penubuhan pusat itu, Perkeso dapat mengurangkan perbelanjaan untuk kemudahan dialisis yang meningkat saban tahun."Kerana sebahagian besar daripada pesakit buah pinggang ini merupakan pekerja dan mereka terpaksa ditampung kosnya oleh Perkeso."Jadi Perkeso juga mencari jalan bagaimana untuk mengurangkan kos operasi mereka," katanya.

(Perkeso dapat mengurangkan perbelanjaan untuk kemudahan dialisis yang meningkat saban tahun, dengan penubuhan pusat berkenaan)

Beliau berkata demikian dalam sidang media selepas Perasmian Pejabat Perkeso Klang dan Pusat Dialisis Perkeso Cawangan Klang, di sini hari ini. Sejak kemudahan dialisis diperkenalkan Perkeso pada tahun 1999, kos yang ditanggung pertubuhan itu berjumlah RM1.12 juta.Angka itu meningkat kepada RM334.67 juta pada 2022 dan dijangka meningkat lebih RM500 juta dalam tempoh 10 tahun akan datang. Pada masa yang sama, V. Sivakumar turut berharap Orang Berinsurans melakukan program saringan kesihatan percuma yang ditawarkan Perkeso bagi pencarum berumur 40 hingga 59 tahun.Sehingga kini Perkeso merekodkan sekitar 9.2 juta pencarum di seluruh negara.


Tragedi kepala air: Abang laung azan, ikhtiar cari adik

KEMAMAN, 6 Julai- Tangannya menggigil, selain mata kemerahan dan wajah kelihatan lesu.Namun, Shahrizal Salimin, 40, masih setia menanti perkhabaran tentang adiknya, Mohamad Fikri Saliman, 24, yang masih hilang dalam tragedi kepala air di Jeram Mawar, Air Putih, Chukai.Selain Mohamad Fikri, seorang lagi mangsa yang masih hilang ialah Putri Nur Fatin Karim, 14. "Saya masih menunggu...masih menanti, harapan itu masih kuat."Keadaan apa sekali pun saya terima adik saya, saya reda...yang penting harapan kita dapat jumpa," katanya yang ditemui di Pusat Operasi Kawalan SAR Balai Air Putih, di sini.

(Shahrizal melaungkan azan sebagai ikhtiar mengesan adiknya dan seorang lagi mangsa)

Terdahulu, kira-kira pukul 3.30 petang tadi, pasukan bomba membawa Shahrizal ke lokasi pencarian. Beliau turut melaungkan azan sebagai ikhtiar mengesan adiknya dan seorang lagi mangsa. Sehingga pukul 4 petang tadi, anggota penyelamat dari pelbagai agensi masih meneruskan operasi mencari Putri Nur Fatin dan Muhammad Fikri dengan kekuatan 280 anggota. Operasi SAR ditangguhkan pada pukul 5 petang dan akan disambung pukul 9 pagi esok.


Kempen Antigangguan seksual: Kesedaran lelaki bersifat subjektif

KEPALA BATAS, 6 Julai -Kesedaran golongan lelaki terhadap kempen anti gangguan seksual di negara ini disifatkan agak subjektif kerana penerimaan masing-masing terhadap bentuk gangguan itu adalah berbeza secara individu.Menteri Pembangunan Wanita, Keluarga dan Masyarakat, Datuk Seri Nancy Shukri berkata perkara tersebut menyebabkan kesukaran bagi membuat penilaian keberkesanan kempen itu terhadap golongan berkenaan ketika ini."Mungkin ada lelaki rasa teruja. Tapi daripada sudut statistik, lelaki kurang mengadu."Tetapi perkara tersebut berlaku. Lelaki juga manusia. Mereka juga akan rasa terganggu", katanya selepas merasmikan program Jerayawara Kasih KPWKM @ Advokasi Antigangguan Seksual yang turut dihadiri Timbalannya, Aiman Athirah Sabu di Dewan Milenium di sini.Dalam pada itu, beliau berkata gangguan seksual harus ditangani dengan tegas kerana ia mampu mendorong kepada jenayah yang lebih serius selain membawa kepada trauma.Justeru, Akta Antigangguan Seksual 2022 (Akta 840) telah digubal khusus untuk menangani kesalahan tersebut.


NS tubuh pusat AKTAR, perkasa lahirkan qari dan qariah

SIKAMAT, 6 Julai- Sebuah Pusat Akademi Tarannum Negeri Sembilan (AKTAR) akan ditubuhkan oleh kerajaan negeri dalam usaha memantapkan bacaan al-Quran kepada semua golongan masyarakat serta melahirkan qari terbaik di negeri itu.Menteri Besar Negeri Sembilan, Datuk Seri Aminuddin Harun berkata AKTAR telah bermula pada tahun 2000 di bawah Jabatan Hal Ehwal Agama Islam Negeri Sembilan (JHEAINS)."Akademik taranum telah berjalan cuma sekarang kita menyediakan satu pusat yang khusus bagi mereka yang ingin membaca Al-Quran secara taranum. Kita telah bermula tiga tahun yang lepas di Negeri Sembilan dan kita harap ia dapat dibesarkan bukan saja untuk golongan dewasa tetapi untuk anak-anak kita pada masa depan.Ia juga dapat melatih golongan ini agar dapat membaca dengan baik dan boleh mewakili negeri pada masa akan datang," kata Aminuddin kepada pemberita pada Majlis Perasmian Penutup Program Fast Track Celik Al-Quran Sekolah-sekolah KPM Peringkat Negeri Sembilam Tahun 2023, di Masjid Datuk Klana Petra Lela Mohd Yusof, Sikamat.Program tersebut  melibatkan 300 murid bermula pada 4 Julai hingga 7 Julai anjuran Pertubuhan Ikatan Kasih Ummah (PIKU) dan Majlis Agama Islam Negeri Sembilan (MAINS).


Galak usahawan tempatan tembusi pasaran halal global - Ahmad Zahid

(Ahmad Zahid (tengah) pada Majlis Pelancaran Pelan Pemformalan Usahawan Informal di ibu negara hari ini. Hadir sama Menteri Pembangunan Usahawan dan Koperasi, Datuk Ewon Benedick (dua dari kiri)

KUALA LUMPUR, 6 Julai- Malaysia perlu berada di barisan paling hadapan dalam mempromosi usahawan tempatan agar mampu menembusi pasaran industri halal global.Untuk itu, Timbalan Perdana Menteri, Datuk Seri Dr Ahmad Zahid Hamidi menggesa usahawan tempatan keluar daripada kepompong pasaran domestik.Ia dengan menyasarkan pasaran lebih besar di luar negara."Pasaran industri halal berada sekitar AS$3 trilion, pada tahun 2030 ia akan melonjak kepada AS$5 trilion."Ini merupakan satu peluang besar yang harus kita ambil, harus didakap oleh para usahawan...sekecil mana sekali pun harus keluar daripada kepompong pengeluaran produk kita hanya untuk pasaran tempatan."Kita mesti menerobos ke arah serantau atau 'global market'," katanya.

(Datuk Seri Dr Ahmad Zahid Hamidi)

Beliau yang juga Menteri Kemajuan Desa dan Wilayah berkata demikian semasa berucap pada Majlis Pelancaran Pelan Pemformalan Usahawan Informal, di sini hari ini.

KUSKOP bangun Pelan Pemformalan Usahawan InformalPelan yang dibangunkan Kementerian Pembangunan Usahawan dan Koperasi (KUSKOP), bertujuan memudahcara peralihan usahawan informal kepada perniagaan berdaftar.Hadir sama pada majlis itu, Menteri Pembangunan Usahawan dan Koperasi, Datuk Ewon Benedick.Menerusi 6 strategi yang disokong oleh 20 inisiatif, pelan tersebut sebagai langkah intervensi menangani isu dan cabaran usahawan informal dalam memformalkan perniagaan melalui pendekatan proaktif.


Komuniti Madani suara Kerajaan Perpaduan - Fahmi

LABU, 6 Julai- Komuniti Madani perlu aktif bagi membantu penyaluran maklumat yang tepat dan sahih selain menyebarluaskan inisiatif yang dilaksana kerajaan ke peringkat akar umbi secara berterusan.Menteri Komunikasi dan Digital, Fahmi Fadzil berkata sebanyak 1,878 Komuniti Madani telah ditubuhkan di seluruh negara dan 108 daripadanya adalah di Negeri Sembilan yang melibatkan 36 kawasan Dewan Undangan Negeri (DUN)."Kita minta mereka bergerak dengan lebih aktif untuk sampaikan maklumat. Contohnya tentang isu Kadar Dasar Semalaman (OPR) yang telah diumum oleh pihak Bank Negara Malaysia yang mana pengekalan terhadap 3.00% itu.Langkah ini supaya tidak timbul sebarang salah faham. Jabatan Penerangan (JAPEN) akan bertanggungjawab membantu dari segi pemberian maklumat rasmi untuk disampaikan kepada 1,878 Komuniti Madani di seluruh negara," kata Fahmi kepada pemberita pada Program Kita Madani Peringkat Negeri Sembilan di Dewan Terbuka Kampung Seri Batu 8, di sini.

Turut hadir, Timbalan Menteri Komunikasi Digital, Teo Nie Ching.Tambahnya, kerajaan amat mengalu-alukan penyertaan aktif masyarakat melalui Komuniti Madani untuk menyampaikan serta menjelaskan maklumat yang sahih dan telus.


Pengisytiharan harta anggota pentadbiran dikuatkuasakan semula

KUALA LUMPUR, 6 Julai -Kerajaan bersetuju pengisytiharan harta oleh anggota pentadbiran dikuatkuasakan semula setelah format baharu yang lebih komprehensif bagi pelaporan pengisytiharan harta ini ditambah baik. Ketetapan itu dibuat selepas Mesyuarat Jawatankuasa Khas Kabinet Mengenai Antirasuah (JKKMAR) Siri 17 Bil. 1 Tahun 2023 yang dipengerusikan oleh YAB Perdana Menteri hari ini.Menerusi kenyataan yang dikeluarkan Jabatan Perdana Menteri (JPM), ekosistem tata kelola baik negara akan diperkukuh melalui Pelan Tadbir Urus Baik Nasional (MyGovernance) sebagaipanduan sektor awam berhubung pelaksanaan prinsip-prinsip tadbir urus baik.Selain itu, kerajaan juga turut bersetuju Laporan Ketua Audit Negara (LKAN) dibentangkan secara berkala di Mesyuarat Jemaah Menteri bermula dengan LKAN tahun 2022 berdasarkan format baharu yang lebih berstruktur.Katanya langkah itu dibuat agar isu dilaporkan dapat diambil tindakan lebih berkesan.Dalam pada itu, mesyuarat tersebut turut bersetuju agar peranan JKKMAR diperkasa dan dikenali sebagai Jawatankuasa Khas Kabinet Tata Kelola Nasional (JKKTN) yang akan dijadikan platform bagi menggalakkan amalan prinsip tata kelola baik."JKKTN juga akan diperkasa untuk meneliti isu-isu kelemahan tata kelola melibatkan Badan Berkanun termasuk Institusi Pengajian Tinggi Awam (IPTA), subsidiari dan entiti yang mempunyai kepentingan Kerajaan. Mesyuarat pada hari ini turut membincangkan status pelaksanaan Pelan Antirasuah Nasional (NACP) 2019-2023 serta hala tuju pemerkasaan inisiatif-inisiatif antirasuah selaras dengan Perkara 5 dalam United Nations Convention Against Corruption (UNCAC)."Sehubungan itu, kerajaan bersetuju meneruskan kesinambungan NACP dengan satu strategi baharu di peringkat nasional dikenali sebagai Strategi Pembanterasan Rasuah Nasional (NACS)" menurut kenyatan itu lagi.Kerajaan katanya turut memandang serius berhubung isu pengeluaran surat sokongan yang mempunyai unsur rasuah dan salah guna kuasa sehingga menjejaskan imej pentadbiran Kerajaan."Sehubungan itu, satu Garis Panduan Pengendalian Sokongan oleh Anggota Pentadbiran dalam Urusan Kerajaan akan dikeluarkan bagi memastikan surat sokongan tidak disalahguna bagitujuan kepentingan peribadi.Selain itu kerajaan turut bersetuju dengan cadangan penambahbaikan Akta Perlindungan Pemberi Maklumat 2010 [Akta 711] bagi memastikan saluran aduan yang lebih diyakini dan berkesan."Kerajaan komited untuk melaksanakan agenda pemerkasaan tata kelola sebaik mungkin bagi menyokong pembangunan negara dan memastikan setiap usaha Kerajaan adalah bebas daripada sebarang unsur rasuah, penyelewengan dan salah guna kuasa", katanya.


KUALA LUMPUR, 6 Julai- Siasatan sedang dijalankan terhadap syarikat swasta yang mengeluarkan Notis Penolakan Masuk (NTL) Jabatan Imigresen kepada pengembara asing di KLIA.Menteri Pengangkutan, Anthony Loke berkata, pihaknya bagaimanapun tidak boleh mengambil sebarang tindakan terhadap syarikat berkenaan, memandangkan ia bukan lantikan kementerian."Ia dilantik oleh syarikat-syarikat penerbangan, kita tak boleh berhentikan mereka sebab ia bukan lantikan kita."Kerja dia adalah menyediakan makan minum untuk NTL tersebut dan menguruskan penerbangan pulang mereka. Kita perlu dapatkan maklumat lebih terperinci terlebih dahulu, kita tak boleh bertindak terburu-buru sekarang," kata Anthony kepada pemberita selepas merasmikan program Nature Positive Infrastructure, di sini.Laporan lengkap akan dibentangkan dalam mesyuarat Kabinet selepas siasatan selesai.

(Anthony berkata  Syarikat swasta keluarkan notis NTL disiasat)


UNFCCC COP 28: Malaysia fokus peralihan tenaga, pengurangan pelepasan gas rumah hijau

KUALA LUMPUR, 6 Julai- Malaysia akan fokus kepada aspek peralihan tenaga dan pengurangan pelepasan gas rumah hijau pada Persidangan ke-26 Konvensyen Rangka Kerja Mengenai Perubahan Iklim Pertubuhan Bangsa Bersatu (UNFCCC COP 28).Persidangan dijadual berlangsung dari 30 November hingga 12 Disember depan di Dubai.Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata Malaysia juga akan memberi tumpuan pada persiapannya untuk melaksanakan perkara berkaitan dengan peralihan tenaga yang adil, pasaran karbon, pembiayaan iklim, pemuliharaan biodiversiti dan penyesuaian iklim."Kita telah membuat beberapa pengumuman besar termasuk peningkatan sasaran untuk kapasiti tenaga boleh diperbaharui kepada 70 peratus menjelang 2050 yang diumumkan dua bulan lepas."Kita juga telah percepatkan usaha peralihan tenaga boleh diperbaharui kita, jadi kita akan terus buat pengumuman lagi apabila sampai masanya nanti," katanya.

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad)

Beliau berkata demikian selepas mempengerusikan Mesyuarat Panel Penasihat Perubahan Iklim, di sini hari ini.Nik Nazmi turut menyampaikan watikah pelantikan kepada 34 ahli panel penasihat itu, terdiri daripada individu berkepakaran yang bertindak sebagai penghubung kepada kerajaan dengan pihak berkepentingan berkaitan.


Isu label kampit beras: Kerjasama KPDN-KPKM diteruskan

(Salahuddin ditemu bual selepas melancarkan Inisiatif Payung Rahmah bersama Jaya Grocer dan Grab Malaysia)

KUALA LUMPUR, 6 Julai- Kementerian Perdagangan Dalam Negeri dan Kos Sara Hidup (KPDN) akan terus bekerjasama dengan Kementerian Pertanian dan Keterjaminan Makanan (KPKM) dalam membanteras isu penukaran label kampit beras yang dilapor dilakukan bagi memanipulasi harga di pasaran.

Menteri KPDN, Datuk Seri Salahuddin Ayub berkata walaupun perkara itu terletak bawah bidang kuasa KPKM menerusi Kawal Selia Padi dan Beras namun pihaknya akan bertindak apabila aduan diterima.

"Ada laporan yang mengatakan ada tukar kampit tapi setakat hari ini kita tidak dapat bukti lagi sebab itu kolaborasi antara KPDN dengan KPKM akan diteruskan," kata Salahuddin ketika ditemui selepas melancarkan Inisiatif Payung Rahmah bersama Jaya Grocer dan Grab Malaysia di sini.“Dalam mesyuarat Kabinet semalam, kedua-dua kementerian ada berbincang mengenai perkara ini dan kami akan memantau dan buat sesuatu, termasuk mengambil tindakan jika aduan itu didapati benar," tambahnya lagi. Menyentuh mengenai cadangannya sebelum ini agar pesakit kanser dibenarkan membeli susu formula khas di hospital dengan harga lebih murah daripada pasaran, beliau berkata Kementerian Kesihatan (KKM) menyambut baik cadangan tersebut. "Semalam dalam mesyuarat kabinet, Menteri Kesihatan ada mengatakan bahawa hospital bersedia untuk membuka sekiranya ada pelanggan yang ingin membeli susu jenis itu, jadi perincian tentang jenis dan keberadaan itu sekiranya ada pemintaan kita akan bincang dengan pihak KKM," katanya.

(Datuk Seri Salahuddin berkata kerjasama KPDN-KPKM diteruskan dalam membanteras isu penukaran label kampit beras yang dilapor dilakukan bagi memanipulasi harga di pasaran)


YDP Agong berkenan kurnia darjah kebesaran kepada 300 penerima

KUALA LUMPUR, 6 Julai- Yang di-Pertuan Agong, Al-Sultan Abdullah Ri'ayatuddin Al-Mustafa Billah hari ini berkenan mengurniakan Darjah Kebesaran, Bintang dan Pingat Persekutuan kepada 300 penerima sempena Hari Keputeraan Rasmi Yang di-Pertuan Agong 2023 di Istana Negara. Seramai lima orang penerima darjah kebesaran Johan Mangku Negara termasuk Ketua Pengarah Jabatan Kemajuan Islam Malaysia (JAKIM), Datuk Hakimah Mohd Yusoff dan Ketua Setiausaha Kementerian Pelancongan, Seni dan Budaya, Datuk Saraya Arbi.Sementara itu, Ketua Pengarah Jabatan Bomba dan Penyelamat Malaysia (JBPM), Datuk Abdul Wahab Mat Yasin antara 44 penerima Johan Setia Mahkota manakala Timbalan Pengarah Pasukan Gerakan Am (PGA) KDN/KA Bukit Aman, DCP Datuk Muhammad Abdul Halim menerima darjah kebesaran Johan Setia Diraja.Bagi Bintang Kesatria Mangku Negara diberikan kepada 57 penerima dan bintang Kesatria Setia Diraja dikurniakan kepada Pegawai Perhubungan Awam Istana Negara, Mohd Husni Yusop.Personaliti RTM, Terrence Joseph Dass merupakan antara 60 penerima bintang Ahli Mangku Negara.Dalam istiadat yang sama, Yang di-Pertuan Agong turut berkenan mengurniakan Pingat Pangkuan Negara kepada 65 penerima dan 67 individu menerima pingat Bentara Setia Diraja. Raja Permaisuri Agong, Tunku Azizah Aminah Maimunah Iskandariah turut berangkat ke istiadat itu. Turut hadir, Menteri Perdagangan Dalam Negeri dan Kos Sara Hidup, Datuk Seri Salahuddin Ayub dan Ketua Setiausaha Negara, Tan Sri Mohd Zuki Ali.


Tragedi kepala air: Operasi SAR bersambung esok

KEMAMAN, 6 Julai- Operasi mencari dan menyelamat (SAR) dua lagi mangsa yang masih hilang dalam tragedi kepala air di Jeram Air Putih, Kemaman, ditangguhkan 5 petang tadi dan akan disambung 9 pagi esok. Operasi hari kelima itu ditangguhkan lebih awal berikutan cuaca buruk.Ketua Zon 2, Jabatan Bomba dan Penyelamat Malaysia (JBPM) Terengganu, Azman Alias berkata 280 anggota terdiri daripada pelbagai agensi digerakkan dalam operasi hari ini.Ia termasuk Polis Diraja Malaysia, Jabatan Bomba dan Penyelamat Malaysia, Angkatan Pertahanan Awam serta bantuan penduduk kampung."Pencarian daripada skala besar akan bertumpu kepada 'spot' di kawasan yang kita point nanti dan, di kawasan yang kita ada rasa ada point intrest bersama dengan unit K9 dan unit selaman."Untuk hari ini kita ada buat beberapa tempat selaman di sektor A tapi tiada sebarang petunjuk yang positif," katanya pada sidang media, di sini hari ini.

(Ketua Zon 2, Jabatan Bomba dan Penyelamat Malaysia (JBPM) Terengganu, Azman Alias)

Tambah Azman, pihaknya akan berusaha untuk mengesan mangsa yang masih hilang."Pasukan SAR berdepan dengan kesukaran berikutan cuaca yang tidak menentu. "Dalam operasi pencarian hari ini tiada sebarang petunjuk positif, namun kami akan berusaha untuk mengesan kedua-dua mangsa," jelasnya.


11 PEDi bakal dibina di Negeri Sembilan

LABU, 6 Julai - 11 buah lagi Pusat Ekonomi Digital (PEDi) akan diwujudkan di Negeri Sembilan dengan peruntukan tambahan sebanyak RM 2 juta setahun.Menteri Komunikasi dan Digital, Fahmi Fadzil berkata, PEDi memainkan peranan penting sebagai pemangkin ekonomi penduduk setempat."Saya difahamkan proses tender sedang berjalan."Bukan hanya di Negeri Sembilan, tetapi kita ada 186 PEDi baharu yang sedang dibina diseluruh negara."Perdana Menteri mengarahkan agar setiap DUN mempunyai PEDi", katanya pada Program Kita Madani Peringkat Negeri Sembilan di Dewan Terbuka Kampung Seri Batu 8 di sini.Tambahnya, 11 PEDi tambahan yang akan dibina di Negeri Sembilah ialah di Labu, Ampangan, Johol, Sikamat, Temiang, Pilah, Seri Menanti, Bukit Kepayang, Mambau, Rahang, Seremban Jaya dan Chuah.

(Menteri Komunikasi dan Digital, Fahmi Fadzil)


DBKL terima peruntukan RM33.6 juta, selenggara lif di PPR - KPKT

KUALA LUMPUR, 6 Julai- Sebanyak RM33.6 juta diperuntukkan Kementerian Pembangunan Kerajaan Tempatan (KPKT) kepada Dewan Bandaraya Kuala Lumpur (DBKL) bagi penyelenggaraan dan penggantian lif di lima kawasan Projek Perumahan Rakyat (PPR) sekitar ibu kota.Menterinya, Nga Kor Ming berkata peruntukan itu melibatkan penggantian 62 lif membabitkan 19 blok perumahan, yang bakal memberi manfaat kepada 9,274 keluarga. PPR yang terlibat ialah PPR Bukit Jalil, Perumahan Awam Desa Rejang, Perumahan Awam Seri Pangkor 1, Perumahan Seri Pangkor 2 dan Perumahan Awam Seri Terengganu."Hari ini kita datang untuk mengumumkan satu peruntukan yang agak besar iaitu sejumlah RM33.6 juta diserahkan kepada DBKL untuk menukar 62 fasiliti lif dan kemudahan perumahan awam serta kos rendah," kata Kor Ming kepada pemberita, hari ini dalam sidang media selepas Majlis Penyerahan Peruntukan bagi Inisiatif Belanjawan Madani 2023: Penyelenggaraan Lif untuk PPR di PPR Seri Malaysia, di sini.Turut hadir, Ahli Parlimen Bandar Tun Razak, Datuk Seri Dr Wan Azizah Wan Ismail , Datuk Bandar Kuala Lumpur, Datuk Kamarulzaman Mat Salleh dan Ketua Pengarah Jabatan Perumahan Negara (JPN), Datuk N Jayaselan.Dalam pada itu, beliau turut memberi jaminan bahawa peruntukan itu boleh ditambah jika pihak DBKL melaksanakan tugas itu dengan baik.


Loji rawatan air atasi masalah kemarau

(Datuk Seri Saarani ditemu bual dalam Program Anugerah Perkhidmatan Cemerlang 2022 dan Jasamu Dikenang Pejabat Tanah dan Galian Negeri Perak)

IPOH, 6 Julai- Perak merancang membina loji rawatan air bagi membantu kawasan di utara negeri itu yang sering terjejas akibat kemarau.Menteri Besar, Datuk Seri Saarani Mohamad berkata pembinaan loji itu perlu disegerakan kerana masalah yang dihadapi agak kritikal.Projek pembinaan bagaimanapun memerlukan peruntukan tinggi daripada kerajaan Persekutuan."Jadi dalam fikiran kita sekarang ini bagaimana hendak salur air dari Sungai Perak ke kawasan utara bagi menyelsaikan masalah itu. "Jadi kita nak buat loji rawatan air supaya air yang terawat itu dapat menyelesaikan masalah di kawasan utara Perak," kata Saarani ketika Program Anugerah Perkhidmatan Cemerlang 2022 dan Jasamu Dikenang Pejabat Tanah dan Galian Negeri Perak di sini.Mengulas mengenai penjualan air terawat ke Pulau Pinang, beliau berkata ia bergantung pada lebihan air yang terdapat dalam negeri.

(Datuk Seri Saarani berkata ketika Program Anugerah Perkhidmatan Cemerlang 2022 dan Jasamu Dikenang Pejabat Tanah dan Galian Negeri Perak)


MPOB perkenal dua teknologi baharu

KAJANG, 6 Julai- Dua teknologi baharu diperkenalkan Lembaga Minyak Sawit Malaysia (MPOB) dari kluster bioteknologi dan makanan untuk pengkomersialan.Menurut pengerusinya, Datuk Mohamad Helmy Othman Basha berkata ia bertujuan memperkenalkan teknologi dan inovasi dalam sektor sawit yang dibangunkan penyelidik MPOB."Pertama ialah true-to-type, versi dua platform. Genotaip beresolusi tinggi untuk mengenal pasti pokok induk. Kedua, keju Mozzarella analog berasaskan sawit. Jadi, keju pun kita boleh buat daripada sawit sekarang," kata Mohamad Helmy kepada pemberita dalam sidang media Program Pemindahan Teknologi Sawit (TOT) MPOB 2023.Setakat 2022, MPOB telah menawarkan 712 teknologi dan 194 perkhidmatan dalam industri sawit, di mana 233 teknologi atau 32.7% telah dikomersialkan.Pada masa sama, beliau turut membacakan teks ucapan Timbalan Perdana Menteri dan Menteri Perladangan dan Komoditi, Datuk Seri Fadillah Yusof pada majlis perasmian program tersebut.

(Pengerus MPOB, Datuk Mohamad Helmy Othman Basha merasmikan Program Pemindahan Teknologi Sawit(TOT) MPOB 2023)


Baik pulih PEDi Felda Palong 11 disegerakan

JEMPOL, 6 Julai- Sebanyak RM100,000 diperuntukkan bagi proses baik pulih  Pusat Ekonomi Digital (PEDi) Felda Palong 11 yang mengalami kerosakan akibat bencana ribut pada 25 Jun lalu. Menurut Menteri Komunikasi dan Digital, Fahmi Fadzil, pihaknya komited dan peka terhadap apa yang berlaku ekoran  PEDi yang terjejas memainkan peranan penting sebagai penyambung dan pemangkin ekonomi digital bagi penduduk setempat. "Aktiviti yang berjalan di pusat ekonomi digital kita tak mahu tegendala. Jadi alhamdulillah  dalam tempoh sangat singkat lima hari dari hari kejadian, satu  lokasi sementara telah diwujudkan dan diaktifkan."Dan ia menjadi pusat ekonomi digital sementara. Kita jangkakan  tempoh baik pulih mungkin ambil masa sekitar enam hingga lima bulan insya-Allah," kata Ahmad Fahmi kepada media ketika beliau melakukan lawatan ke Pusat Ekonomi Digital Felda Palong 11, di sini. Terdahulu media melaporkan pusat PEDi berkenaan telah mengalami kerosakan struktur bangunan atap, siling, lantai serta kelengkapan perkakasan dan perisian di dalam bangunan akibat kejadian ribut.

(Ahmad Fahmi ketika ditemui media ketika Lawatan ke Pusat Ekonomi Digital Felda Palong 11)


Kerajaan tumpu usaha kawal projek sakit

JOHOR BAHRU, 6 Julai- Bilangan projek perumahan yang sakit di Malaysia boleh menjangkau lebih 1,000 kes jika tiada intervensi daripada kerajaan.

Timbalan Menteri Pembangunan Kerajaan Tempatan, Akmal Nasrullah Mohd Nasir berkata, kerajaan kini menumpukan kepada usaha mengawal projek-projek sakit daripada terus bertambah.Berdasarkan data 30 April lalu, sebanyak 481 projek sakit direkodkan seluruh negara.

(Timbalan Menteri Pembangunan Kerajaan Tempatan, Akmal Nasrullah Mohd Nasir)

Akmal yang mengetuai jawatankuasa khas Projek Perumahan Swasta sakit dan terbengkalai berkata, pihaknya akan terus memantau dan menjalankan intervensi bagi meredakan peningkatan jumlah projek sakit di dalam negara."Sekarang ini kita tengah cuba meredakan keadaan tersebut, jadi kami cuba untuk tidak hanya siapkan ataupun cuba lancarkan balik projek yang sudah sakit, tapi juga kita sekarang ini tengah bertarung untuk mengekang daripada projek-projek ini jatuh sakit", katanya kepada pemberita selepas melawat Residensi Larkin Indah, di sini.“Ketika kita (Kerajaan Perpaduan) ambil alih, kita jangkakan terdapat peningkatan mendadak bagi projek sakit akibat atau susulan pasca-COVID-19 atau akhirnya Akta COVID.Bagaimanapun, kementeriannya sedang meneliti kemajuan semua projek sakit di dalam negara sebelum ia dipertimbangkan untuk dikeluarkan daripada senarai itu.Ini kerana daripada 481 projek sakit berkenaan, ada antaranya menunjukkan kemajuan yang baik.


Jangan sembunyikan kes buli

BUKIT PALAH, 6 Julai - Pentadbiran sekolah terutamanya sekolah berasrama digesa tidak menyembunyikan sebarang insiden atau kes buli termasuk penderaan dalam kalangan pelajar bagi mencegah kejadian yang tidak dingini berlaku.Exco Pendidikan, Pengajian Tinggi dan Hal Ehwal Agama Melaka, Datuk Rahmad Mariman berkata, tindakan tegas akan diambil terhadap sekolah yang menyembunyikanatau membiarkan perbuatan berkenaan berlaku sehingga mengancam nyawa pelajar."Saya memberi ingatan kepada semua pihak khasnya sekolah berasrama penuh agar sentiasa memantau pelajar-pelajar terutamanya pelajar-pelajar 'Junior' yang berkemungkinan dibuli pelajar 'Senior'."Saya sarankan pihak sekolah terutamanya Warden bagi memastikan agar kes buli tidak berlaku", katanya kepada pemberita pada Perhimpunan Bulanan Agensi Agama Islam Negeri Melaka di sini.Rahmad turut berkata ibu bapa turut diminta prihatin dengan perubahan tingkah laku anak mereka dan mengambil berat aspek pembelajaran serta hubungan anak dan rakan di sekolah supaya masalah dihadapi mereka dapat ditangani di peringkat awal.Hari ini media melaporkan, bapa kepada remaja lelaki yang mencekik hingga mati adik kandungnya di rumah mereka di Kampung Bukit Piatu di sini semalam, Najli Yakob, 42, mendakwa anak sulungnya berusia 14 tahun itu, merupakan mangsa buli di sebuah sekolah menengah Arab di Alor Gajah.

Najli berkata kelakuan remaja lelaki itu dikesan berubah selepas didakwa menjadi mangsa buli di asrama sejak tahun lepas dan suspek sebelum ini pernah memaklumkan kepadanya tentang kes buli yang menimpanya, malah laporan polis juga telah dibuat namun tiada tindakan lanjut dilakukan.Dalam kejadian kira-kira 12 tengah hari semalam, mangsa Muhammad Haziq Damiri Najli, 9, dilaporkan maut selepas dicekik abangnya.

Berita berkaitanAbang cekik adik direman 7 hari

(Exco Pendidikan, Pengajian Tinggi dan Hal Ehwal Agama Melaka, Datuk Rahmad Mariman)


'Luluh hati lihat anak sudah tidak bernyawa'

(Polis mengusung mayat Mohammad Aqil Irfan Hizuan yang ditemukan meninggal dunia di landasan kereta api pagi tadi)

PASIR MAS, 6 Julai - Seorang pemuda maut dipercayai digilis kereta api di Kampung Tanjong, di sini pada Khamis.Dalam insiden itu, mayat mangsa Mohammad Aqil Irfan Hizuan, 23 ditemukan meninggal dunia di lokasi kejadian pada pukul 4.30 pagi.Bapanya, Hizuan Jusoh, 52, berkata dia segera ke lokasi kejadian selepas dimaklumkan adik iparnya, Aiman Abdul Rashid, 20."Luluh hati saya apabila melihat keadaan anak yang sudah tidak bernyawa dengan kesan kecederaan yang teruk di kepala, tangan dan kaki," katanya kepada pemberita ketika ditemui di lokasi kejadian.Dia kemudiannya mengalihkan mayat mangsa ke tepi landasan dan merasakan tubuhnya anaknya yang kaku sudah sejuk kerana baju masih lembap akibat embun.Katanya, kali terakhir dia berjumpa dengan anaknya pada dua hari lalu kerana arwah tinggal bersama datuknya di kampung itu.Ujarnya, anaknya itu tinggal di rumah neneknya yang terletak kira-kira 400 meter dari lokasi kejadian sejak dia berusia 15 tahun.Tambahnya, kali terakhir Muhamad Aqil berhubung dengan abangnya, Muhammad Zuhairi, 28 pada Rabu.Abangnya berkata bahawa adiknya itu menghantar pesanan menerusi aplikasi WhatsApp untuk meminta maaf."Jenazah arwah dijangka akan dikebumikan di Tanah Perkuburan Islam Chengal, Kampung Jejulok selepas bedah siasat dijalankan," katanya.Sementara itu, Ketua Polis Daerah Pasir Mas Asisten Komisioner Kama Azrual Moahmed mengesahkan menerima laporan berhubung tragedi itu.


PM maklum keputusan MIC, MCA tidak bertanding dalam PRU DUN Ke-15

KUALA LUMPUR, 6 Julai- Keputusan MIC dan MCA untuk tidak bertanding dalam Pilihan Raya Umum Dewan Undangan Negeri Ke-15 (PRU DUN Ke-15), telah dimaklumkan kepada Perdana Menteri, Datuk Seri Anwar Ibrahim.Datuk Seri Anwar menerima keputusan tersebut dan mengucapkan terima kasih kepada kedua-dua parti tersebut kerana masih menyokong dan mempertahankan Kerajaan Perpaduan."Kedua-dua Presiden MIC dan juga MCA ada menghubungi saya dan menyatakan mereka tidak akan menyertai, tetapi akan memberi sokongan. Itu tentu dalam ruang kuasa Barisan Nasional. Saya ucapkan terima kasih kerana kesetiaan mereka membantu dan masih mempertahankan kedudukan Kerajaan Perpaduan", katanya.Beliau menjelaskan kepada media selepas merasmikan Persidangan Kesejahteraan Sosial Antarabangsa ke-10 2023 (ISWC 2023) dan melancarkan aplikasi i-Akaun KWSP di ibu negara.Sebelum ini, MCA dan MIC dilapor membuat keputusan untuk tidak bertanding pada PRU DUN Ke-15.Semalam, Suruhanjaya Pilihan Raya (SPR) mengumumkan PRN di keenam-enam negeri itu dijalankan secara serentak pada 12 Ogos 2023 ditetapkan sebagai tarikh pengundian, manakala tarikh penamaan calon pada 29 Julai 2023 dan pengundian awal pada 8 Ogos 2023.


Tragedi kepala air Jeram Air Putih: Operasi cari dua mangsa diteruskan

KEMAMAN, 6 Julai-Misi pencarian dua lagi mangsa kepala air di Jeram Air Putih diteruskan dengan operasi berskala besar.Misi mencari Putri Nur Fatin Karim 14 tahun dan Muhammad Fikri Saliman 24 tahun dimulakan pada pukul 9.00 pagi tadi.Menurut Ketua Zon 2, JBPM Terengganu, Penguasa Kanan II, Azman Alias operasi pencarian kini dipecahkan kepada 15 kumpulan dan dipecahkan kepada tiga sektor."Operasi hari ini diteruskan dengan bantuan seramai 280 anggota penyelamat pelbagai agensi termasuk PDRM, PGA dan APM serta orang awam."Operasi hari ini berskala besar dengan kita memecahkan anggota kepada 15 kumpulan", katanya.Tambah Azman, operasi pencarian tertumpu kepada sektor yang belum dijejaki oleh pasukan penyelamat."kita pecah kepada kumpulan 15 kumpulan buat operasi dan kita akan tumpukan di sektor yang kita belum jejaki", katanya kepada pemberita di sini.Azman turut berkata keadaan cuaca yang tidak menentu turut menjadi cabaran buat anggota penyelamat dalam usaha pencarian mangsa.Setakat ini lapan mangsa telah ditemui dalam kejadian yang berlaku pada Sabtu lalu.

(Ketua Zon 2, JBPM Terengganu, Penguasa Kanan II, Azman Alias)


Langkah lindungi pesara, mekanisme sesuai akan diumumkan

(Perdana Menteri semasa gimik pelancaran Aplikasi I-Akaun KWSP di Persidangan Kesejahteraan Sosial Antarabangsa (ISWC) 2023/BERNAMA)

KUALA LUMPUR, 6 Julai- Kerajaan Madani sedang mengambil langkah terbaik dalam melindungi golongan pesara di negara ini.Perdana Menteri Datuk Seri Anwar Ibrahim berkata kerajaan kini memperincikan mekanisme tersebut dan akan membuat pengumuman dalam tempoh terdekat.Ini susulan keputusan Mahkamah Persekutuan baru-baru ini yang membatalkan pindaan kepada undang-undang pencen.

(Perdana Menteri Datuk Seri Anwar Ibrahim/BERNAMA)

“Kita akan mengusahakannya. Kita perlu hormati keputusan Mahkamah Persekutuan. Kita mempunyai mekanisme untuk melindungi pesara dan akan mengumumkannya tidak lama lagi,” kata beliau kepada pemberita selepas melancarkan Persidangan Kesejahteraan Sosial Antarabangsa 2023 di ibu negara.Pindaan undang-undang yang memperkenalkan skim pencen baharu yang melaraskan bayaran pencen setiap tahun dengan kenaikan dua peratus dibatalkan oleh Mahkamah Persekutuan pada 27 Jun lalu.Ia dibatalkan kerana tidak menguntungkan pesara dan tidak berperlembagaan. Justeru, skim pelarasan pencen lama akan terus digunapakai.


Sebuah keluarga nyaris maut dalam kebakaran di Labuan

(Sebuah rumah terbakar kira-kira 50 peratus di Kg Lubok Temiang pagi tadi/FOTO Bomba Labuan)

LABUAN, 6 Julai - Sebuah keluarga nyaris maut dalam kejadian kebakaran di rumah mereka di Kg Lubok Temiang, pagi tadi.Bagaimanapun, kesemua mangsa terdiri daripada seorang wanita warga emas yang terlantar, 80, seorang bayi berumur setahun, dua orang kanak-kanak dan seorang wanita sempat menyelamatkan diri dalam kejadian kira-kira pukul 8 pagi itu.Pengarah Jabatan Bomba dan Penyelamat Labuan Abd Rahman Ali berkata pihaknya menerima panggilan kejadian kira-kira pukul 8.16 pagi. "Sebaik pasukan anggota bomba tiba di lokasi kebakaran pada 8.23 pagi, mereka mendapati 50 peratus daripada rumah terbabit sedang terbakar. Api berjaya dipadamkan kira-kira 20 minit kemudian."Tindakan awal tiga pelajar sekolah tahfiz berdekatan menggunakan alat pemadam api turut membantu menghalang kebakaran daripada cepat merebak," katanya menerusi kenyataan hari ini.Katanya, punca kebakaran masih dalam siasatan.Dalam pada itu, ketua keluarga dikenali sebagai Japar Moss, 49 dihubungi RTM berkata, ketika kejadian dia sedang bekerja di luar sementara isteri, ibu dan tiga orang anaknya berada di rumah tersebut."Isteri yang menyedari kejadian berjaya menyelamatkan anak-anak sementara ibu yang menderita strok diselamatkan dengan bantuan jiran," katanya.


Bayi bertali pusat ditemui di lantai kedai jual ayam

JABOR KUBUR, 6 Julai- Seorang bayi perempuan yang masih bertali pusat ditemui di atas lantai sebuah kedai menjual ayam di sini awal pagi tadi.Bayi tersebut ditemui kira-kira pukul 7.45 pagi oleh pemilik kedai di kawasan Jabor Kubur, Chukai, Kemaman.Ketua Polis Daerah Kemaman, Superintenden Hanyan Ramlan berkata bayi tersebut dianggarkan seberat kira-kira 3.2 kilogram. Bayi cukup sifat tersebut dibawa ke Hospital Kemaman untuk pemeriksaan lanjut."Bayi yang ditemui hidup itu dipercayai dilahirkan dalam tempoh tiga hingga empat hari."Polis telah memaklumkan kepada semua klinik kesihatan awam dan swasta mengenai penemuan bayi berkenaan."Jika terdapat klinik berkenaan menerima pesakit wanita yang baharu melahirkan anak diminta memaklumkan kepada pihak polis untuk membantu siasatan."Kes akan disiasat mengikut Seksyen 317 Kanun Keseksaan kerana menyembunyikan kelahiran," katanya kepada pemberita di Balai Polis Air Putih, Kemaman.

(Polis telah memaklumkan kepada semua klinik kesihatan awam dan swasta mengenai penemuan bayi berkenaan)


Projek PoP Fasa Dua diteruskan, peruntukan RM3.9 billion

(Menteri Komunikasi dan Digital, Fahmi Fadzil melancarkan Projek Point Of Presence (PoP) Zon Selatan di SMK Dato' Undang Haji Adnan, Rembau)

REMBAU, 6 Julai- Projek gentian optik Point of Presence (PoP) Fasa Dua diteruskan dengan peruntukan sebanyak RM3.9 billion.

Menteri Komunikasi dan Digital, Fahmi Fadzil berkata perancangan fasa dua projek itu melibatkan 3,693 tapak di lokasi berhampiran sekolah di kawasan luar bandar."Projek PoP akan  menjadikan lokasi berhampiran sekolah luar bandar dan pedalaman, contohnya SMK Dato’ Undang Haji Adnan sebagai hab penyediaan infrastruktur jalur lebar gentian optik untuk  anak-anak.

(Menteri Komunikasi dan Digital, Fahmi Fadzil)

"Ini adalah perkataan yang harus menjadi kebiasaan untuk kegunaan sekolah, kawasan perindustrian, premis-premis kerajaan seperti hospital, klinik-klinik  desa, balai polis, balai bomba dan lain-lain.

"Selain itu, komuniti sekitar juga akan menikmati perkhidmatan jalur lebar berkelajuan tinggi yang  lebih stabil', katanya ketika berucap dalam Majlis Perasmian Projek Point of Presence (PoP) Zon Selatan di Sekolah Menengah Kebangsaan (SMK) Dato' Undang Haji Adnan, Rembau.Tambahnya, di Negeri Sembilan, sebanyak 36 buah lokasi PoP dengan 3,744 buah premis telah dilengkapi dengan Kemudahan PoP dan sedia untuk dilanggan. Secara keseluruhan dianggarkan sebanyak 432,300 buah premis bakal menerima perkhidmatan jalur lebar berkelajuan tinggi di seluruh negara apabila projek ini selesai dilaksanakan.Sementara itu, mereka yang menerima manfaat itu menyatakan rasa bersyukur dan terima kasih dengan kemudahan yang diberikan."Untuk kami di  sekolah Dato' Undang Haji Adnan ini, kategori sekolah berada di luar bandarlah, jadi capaian internet kurang memberangsangkan. Jjadi progrm seumpama ini, saya kira program yg sangat baik, akan memberi manfaat yang kita akan dapat lihat sama- sama bila diguna pakai oleh guru guru dan pelajar", kata Guru Bahasa Melayu Fadzilah Ismail."Sekarang kita berada dalam era untuk belajar secara dalam talian. Dalam kelas pun kita belajar gunakan LCD dengan Youtube. Kita perlukan capaian internet yang laju untuk diakses. Jadi memang lebih mudah sebab kita lebih cepat, tiada gangguan belajar dengan menggunakan internet ini", kata Pelajar Muhammad Nur Fikri Norzaid.


Noktahkan miskin tegar, usaha agensi KKDW perlu dipertingkat

PUTRAJAYA, 6 Julai- Usaha menoktahkan kemiskinan masyarakat luar bandar perlu terus dipertingkatkan oleh setiap agensi di bawah Kementerian Kemajuan Desa dan Wilayah (KKDW).

Menterinya, Datuk Seri Dr Ahmad Zahid Hamidi menyifatkan kerjasama antara agensi mampu mencapai hasrat menoktahkan kemiskinan seperti yang disasarkan kerajaan.Beliau berkata setiap perancangan dan program yang dilakukan perlu mempunyai keberkesanan dan memberi impak terhadap kumpulan sasaran iaitu rakyat luar bandar.

(Datuk Seri Dr Ahmad Zahid Hamidi berucap dalam Majlis Perhimpunan Bulanan KKDW di Putrajaya/BERNAMA)

"Saya harap sasaran menoktahkan miskin tegar dilakukan agensi KKDW kerana kebanyakan di sana, tetapi tidak dilupakan masyarakat bandar yang dipanggil miskin bandar. Itu juga berada di bandar, itu biarlah agensi lain laksanakan. Kita yang menjaga Kementerian Desa dan Wilayah mesti menterjemahkan apa yang disasarkan oleh Perdana Menteri Datuk Seri Anwar Ibrahim."Ini merupakan sesuatu yang mesti dilakukan secara berterusan dan kita boleh memodifikasikan untuk terus membawa beberapa perubahan. Dengan demikian saya ucapkan tahniah hampir lapan bulan saya berpuas hati dengan kepimpinan KKDW", katanya ketika berucap dalam Majlis Perhimpunan Bulanan KKDW di Putrajaya.Beliau turut berpuas hati terhadap prestasi agensi di bawah kementerian itu semenjak lapan bulan menerajui kepimpinan.

Dalam ucapan pada majlis sama, Datuk Seri Dr Ahmad Zahid Hamidi juga mahu dua agensi di bawah kementeriannya, FELCRA dan Lembaga Kemajuan Kelantan Selatan (KESEDAR) untuk meningkatkan kolaborasi sedia ada untuk mengeluarkan satu juta ekor ayam pedaging bagi setiap pusingan berbanding 250,000 ekor ketika ini."Saya juga mahu agensi-agensi wilayah di bawah kita mengadakan kolaborasi sesama kita. Umpamanya, kerjasama antara FELCRA dan KESEDAR yang telah membangunkan projek ternakan ayam secara tertutup dengan kapasiti 250,000 ayam pedaging bagi setiap pusingan. "Saya cabar, kolaborasi ini mesti 1 juta ekor ayam setiap pusingan. Pasti boleh dilakukan walaupun ada halangan, tapi kaedahnya bagaimana kita mengatasinya", katanya.


PRU DUN Ke-15 : BN hormati keputusan MCA, MIC tidak bertanding

(Datuk Seri Dr Ahmad Zahid Hamidi menyampaikan ucapan pada Perhimpunan Bulanan Kementerian Kemajuan Desa dan Wilayah di Putrajaya/BERNAMA)

PUTRAJAYA, 6 Julai- Barisan Nasional (BN) menghormati keputusan parti komponennya, MCA dan MIC untuk tidak bertanding dalam Pilihan Raya Umum Dewan Undangan Negeri Ke-15.Pengerusi BN, Datuk Seri Dr Ahmad Zahid Hamidi berkata pihaknya menghormati keputusan dibuat pimpinan tertinggi kedua-dua parti tersebut.Beliau menolak dakwaan bahawa kedua-dua parti itu bertindak memboikot PRU DUN ke-15 di enam negeri itu dan menyifatkan mereka mempunyai alasan tersendiri dalam membuat keputusan untuk tidak bertanding.

(Pengerusi Barisan Nasional, Datuk Seri Dr Ahmad Zahid Hamidi)

"Saya menghormati keputusan  dibuat oleh kedua parti dan daripada keputusan kepimpinan tertinggi parti. Namun, kita akan bincangkan pada 10 Julai nanti pada Mesyuarat Dewan Tertinggi Barisan Nasional."Kita sebenarnya kita telah menetapkan MIC, MCA ada kerusi. Tetapi kalau itu yang mereka putuskan kita akan perbincangkan. Yang penting BN sebagai komponen penting dan strategik dalam Kerajaan Perpaduan ini akan terus bersama menghadapi pilihan raya di enam negeri pada 12 ogos nanti", katanya.Katanya, kedua-dua parti itu juga akan turut membantu dalam urusan berkempen menjelang pilihan raya dan ini membuktikan tiada permasalahan dalaman yang berlaku.Datuk Seri Dr Ahmad Zahid ditemui pemberita pada sidang media selepas Majlis Perhimpunan Bulanan Kementerian Kemajuan Desa dan Wilayah di Putrajaya.


6 PATI ditahan, cuba masuk melalui 'laluan haram'

BUKIT KAYU HITAM, 6 Julai - Seramai enam pendatang asing tanpa izin (PATI) warga Myanmar ditahan, kerana cuba menyeludup masuk di kawasan hutan berdekatan sempadan Malaysia-Thailand, di sini semalam.Markas Divisyen Kedua Infantri Malaysia (2 Divisyen) dalam kenyataan memaklumkan mereka yang ditangkap ialah lima lelaki dan seorang wanita berumur antara 25 hingga 46 tahun."Mereka merupakan warganegara Myanmar yang tidak mempunyai dokumen perjalanan yang sah dan memasuki negara melalui laluan haram," menurut kenyataan itu.Turut dirampas  sebuah telefon bimbit dan wang tunai mata wang Malaysia dengan  rampasan keseluruhan RM701.Kesemua PATI dibawa ke Balai Polis Bukit Kayu Hitam untuk siasatan lanjut.

(FOTO Markas Divisyen Kedua Infantri Malaysia (2 Divisyen))

Pasukan beroperasi akan terus memperketatkan kawalan di sempadan negara bagi mengekang aktiviti jenayah rentas sempadan khususnya kemasukan PATI.


Empat daripada lima remaja di Malaysia tidak aktif secara fizikal - Dr Zaliha

PUTRAJAYA, 6 Julai - Empat daripada lima remaja di negara ini adalah tidak aktif secara fizikal, kata Menteri Kesihatan Dr Zaliha Mustafa.Selain itu, dua daripada tiga remaja mengamalkan aktiviti kecergasan pada tahap sedentari, katanya dalam slot Suara Menteri yang disiarkan sempena Pogram Himpunan Virtual, Program Promosi Sihat di Institusi Kesihatan (Hepili) 2023 hari ini.“Makin ramai pula anak-anak remaja kita tidak aktif. Jadi, apa lagi? jom kita mulakan sekarang!. Aktif setiap hari. Hanya 30 minit sahaja, lima kali seminggu. Mudahkan?,” katanya.Dr Zaliha dalam perhimpuan maya yang bertemakan ‘Kami Nak Hidup Sihat’ itu turut berkongsi pengalaman bahawa dalam kesibukan beliau dengan tugasan harian, ia tidak menghalangnya mengaktifkan diri setiap hari untuk memastikan kesihatan terjaga.

Turut menyampaikan ucapan ialah Menteri Komunikasi dan Digital Fahmi Fadzil, Menteri Belia dan Sukan Hannah Yeoh dan Menteri Pendidikan Fadhlina Sidek.

Sementara itu, Fahmi dalam ucapannya menggalakkan orang ramai melakukan regangan ringkas yang dikenali X-break iaitu aktiviti fizikal yang dilakukan selama tiga hingga lima minit setelah duduk yang lama iaitu melebihi dua jam.

Sementara itu, Yeoh berkata pada usia belia, seseorang individu perlu aktif untuk membina ketahanan dan jati diri, manakala Fadhlina berkata cuaca panas bukan alasan untuk tidak melakukan senaman kerana ia boleh dilakukan di dalam rumah dan kawasan tertutup.Perhimpunan secara secara maya tersebut disertai kira-kira 548,000 peserta dari seluruh negara. - BERNAMA


Hampir 100% syarikat Jepun mahu terus kekal di Malaysia - PM

(Perdana Menteri Datuk Seri Anwar Ibrahim dan Duta Besar Jepun ke Malaysia, TYT Takahashi Katsuhiko/PMO)

KUALA LUMPUR, 6 Julai- Sebanyak 96% syarikat Jepun mahu terus kekal di negara ini, dengan separuh daripadanya ingin mengembangkan perniagaan mereka di Malaysia. Menurut Perdana Menteri yang juga Menteri Kewangan, Datuk Seri Anwar Ibrahim, ia berdasarkan tinjauan Japan External Trade Organization (JETRO).“Kadar pengembangan ini lebih tinggi daripada purata bagi ASEAN dan kedua tertinggi di rantau ini,” kata Anwar menerusi status di Facebooknya. Terdahulu, beliau mengadakan pertemuan bersama Duta Besar Jepun ke Malaysia, TYT Takahashi Katsuhiko yang disertai delegasi dari badan Japanese Chamber of Trade and Industry, Malaysia (JACTIM).Katanya, Malaysia dan Jepun terus meraikan hubungan diplomatik yang kukuh, kini masuk ke tahun ke-65. Mengulas lanjut Anwar berkata, asas ekonomi Malaysia terus kukuh, dibuktikan dengan inflasi yang rendah serta landskap politik yang semakin stabil. Permintaan untuk produk dan perkhidmatan Malaysia juga semakin meningkat. Kerajaan juga berkomitmen tegas untuk membangunkan industri baharu seperti ekonomi digital dan teknologi hijau.

(Pertemuan Perdana Menteri Datuk Seri Anwar Ibrahim bersama Duta Besar Jepun ke Malaysia, TYT Takahashi Katsuhiko serta delegasi dari JACTIM/PMO)

Tahun ini, sebanyak RM23 bilion komitmen pelaburan dari Jepun telah diperoleh, menjadikan mustahak untuk kerajaan terus memastikan persekitaran pelaburan kondusif serta mampu menarik minat lebih banyak pelabur asing ke Malaysia.“Beberapa tahun kebelakangan ini, aliran masuk pelaburan langsung asing (FDI) terus menguak tatkala negara menyaksikan pelaburan masuk yang diluluskan berjumlah RM71.4 bilion pada suku pertama tahun ini, lantas menjadikannya suatu lonjakan ketara yakni sebanyak 60% ketimbang tempoh yang sama pada tahun lalu.“Jepun merupakan antara rakan dagang terpenting dan keempat terbesar Malaysia dengan jumlah perdagangan sebanyak USD41.21 bilion (RM181.51 bilion) pada tahun 2022. Jepun juga disenaraikan sebagai salah satu sumber utama pelaburan asing (FDI) yang masuk ke Malaysia dalam projek-projek di lapangan pembuatan", kata Anwar.Tahun lalu, sejumlah 2,746 projek telah dilaksanakan, dengan jumlah pelaburan bernilai USD$27.25 billion (RM91.14 bilion) dan sebanyak 336,326 peluang pekerjaan telah dijana. Anwar juga berkata adalah mustahak untuk kerajaan terus memastikan persekitaran pelaburan kondusif dan mampu menarik minat lebih banyak pelabur asing ke Malaysia. Peningkatan FDI yang berterusan adalah bukti keyakinan para pelabur asing yang kian pulih terhadap kemajuan dan potensi ekonomi Malaysia.


Tragedi kepala air: Jenazah kelapan selamat dikebumikan

(Jenazah Putri Alleya Maisarah Karim, 16, selamat dikebumikan 11.40 malam tadi)

KUANTAN, 6 Julai - Jenazah kelapan tragedi kepala air di Jeram Mawar, Air Putih, Kemaman, Terengganu, Putri Alleya Maisarah Karim, 16 tahun, selamat dikebumikan bersebelahan pusara ibu bapa dan lima beradiknya di Tanah Perkuburan Lepar Hilir 3, dekat sini, sekitar pukul 11.40 malam tadi.Jenazah tiba di pekarangan Masjid Ubbudiyah Felda Lepar Hilir 3 kira-kira pada pukul 10.45 malam tadi untuk disembahyangkan.Suasana pilu menyelubungi pengkebumian yang dihadiri keluarga terdekat dan kenalan Allahyarham.Allahyarham Putri Alleya Maisarah ditemukan pada hari ketiga operasi mencari dan menyelamat (SAR) kira-kira pukul 3 petang hari Isnin lalu di kawasan beting jeran terbabit.Jenazah bapanya Karim Abdullah, 39, dan ibunya Azizah Eiyi, 40 serta lima adik-beradiknya selamat dikebumikan dalam satu liang lahad malam kelmarin.Setakat ini, dua lagi mangsa masih belum ditemukan iaitu Putri Nor Fatin, 14 dan tunang kepada Putri Balqis Izzati iaitu Muhammad Fikri Saliman, 24 tahun.

BERITA BERKAITAN:Tujuh jenazah mangsa tragedi kepala air disemadikan dalam satu liang lahatAgong, Raja Permaisuri zahir takziah kepada keluarga mangsa lemas tragedi kepala airTragedi kepala air Jeram Mawar: Laporan awal bakal siap dalam masa terdekatTragedi kepala air: Radius pencarian mangsa diperluaskanDua maut, lapan masih hilang tragedi kepala air di Kemaman


Budak lelaki 7 tahun dikhuatiri lemas jatuh Sungai Batang Kali

(Mangsa dikenal pasti Ahmad Ammar Akhtar Tajul Azwa berusia 7 tahun/FOTO Radio Bernama)

HULU SELANGOR, 6 Julai - Kanak-kanak lelaki dikhuatiri lemas selepas terjatuh ke dalam Sungai Batang Kali, berhampiran Desa Alam Ria, di sini malam tadi.Mangsa dikenali sebagai Ahmad Ammar Akhtar Tajul Azwa, berusia tujuh tahun.Pengarah Jabatan Bomba dan Penyelamat Selangor Wan Md Razali Wan Ismail berkata pihaknya menerima panggilan pada 7.15 malam."Sepasukan enam anggota bersama jentera dari Balai Bomba dan Penyelamat (BBP) Kuala Kubu Bharu dikerahkan ke lokasi kejadian.Operasi dilakukan oleh anggota penyelamat menggunakan teknik 'water surface seaching' di laluan sungai, kira-kira satu kilometer dari kawasan kejadian mangsa dikhuatiri terjatuh," katanya dalam kenyataan di sini malam tadi.Wan Md berkata, operasi mencari dan menyelamat (SAR) mangsa bagaimanapun ditangguhkan pada 11.30 malam tadi.Tambanya, operasi akan disambung semula pada pagi ini.

(Operasi mencari dan menyelamat (SAR) disambung semula pagi ini/FOTO BOMBA)


Sektor perladangan kelapa sawit, Malaysia sedia kongsi pengalaman, kepakaran

(Datuk Seri Fadillah Yusof semasa melawat kilang Bidco Africa Limited di Thika, Kenya/Fb Fadillah Yusof)

NAIROBI, 6 Julai- Malaysia sedia berkongsi pengalaman dan kepakaran dalam sektor perladangan kelapa sawit kepada negara luar yang berminat. Kerjasama seumpama ini akan membuka pasaran lebih luas bagi Malaysia dan memanfaatkan industri sawit negara. Menerusi bajet tahunan yang dibentangkan untuk tempoh Julai 2023 hingga Jun 2024, Kerajaan Kenya berhasrat memulakan projek ladang kelapa sawit di negaranya.

Ia merupakan satu berita baik untuk pemain industri di Malaysia bagi mengembangkan pasaran bukan hanya mengeksport produk berasaskan sawit, malah membuka ladang sawit di Kenya. Populasi yang tinggi serta peningkatan pendapatan boleh guna, menjadikan Kenya serta Afrika Timur sebagai destinasi pelaburan minyak sawit yang berpotensi tinggi.

(Timbalan Perdana Menteri Datuk Seri Fadillah Yusof)

Timbalan Perdana Menteri merangkap Menteri Perladangan dan Komoditi, Datuk Seri Fadillah Yusof berkata perkongsian dan kerjasama strategik Malaysia-Kenya perlu diperluas untuk meneroka platform perdagangan baharu terutama dalam sektor perladangan.  "Kita perlu berkolaborasi, tidak boleh duduk bersendirian. Malah pasaran dunia atau persaingan adalah baik, sebab itu kita melihat sebagai peluang kalau mereka ingin membuka ladang.

"Di sinilah peranan kita untuk membekalkan kepakaran disini. Dari segi pembangunan penyelidikan, kita memberi sokongan teknikal dan menggalakkan syarikat kita venture sebagaimana kita melaksanakan dengan Indonesia", katanya. Pelaksanaan Pensijilan Minyak Sawit Mampan MSPO juga memberikan lebih keyakinan kepada negara luar. Ini kerana MSPO memfokuskan kepada tiga perkara iaitu penjanaan keuntungan, melestarikan alam sekitar dan mencari keseimbangan keperluan manusia. Ia akan menjadi contoh penerapan amalan perladangan sawit yang baik. Laporan oleh Wartawan RTM Tun Julia Mohd Tahir.


Ketengahkan Diplomasi Halal Malaysia

KUALA LUMPUR, 6 Julai- Agensi pembangunan industri halal, Halal Development Corporation Bhd (HDC) wajar bekerjasama dengan Kementerian Luar untuk menerajui agenda diplomasi halal.Timbalan Perdana Menteri, Datuk Seri Dr Ahmad Zahid Hamidi berkata Malaysia telah menjadi rujukan banyak negara asing dalam membina ekosistem halal mereka."Dengan ekosistem halal kita menetapkan piawaian global, saya percaya bahawa peluang kita sangat luas."Marilah kita tingkatkan lagi usaha untuk mendominasi pasaran. "HDC seharusnya bukan sahaja menumpukan kepada produk atau perkhidmatan halal berbentuk fizikal tetapi juga menggunakan ini sebagai peluang untuk mengeksport pengetahuan halal kita melalui Diplomasi Halal Malaysia," kata Ahmad Zahid ketika berucap di Anugerah Kecemerlangan Halal Dunia 2022 di sini.Turut hadir Menteri Pelaburan, Perdagangan dan Industri Tengku Datuk Seri Zafrul Tengku Abdul Aziz."Konsep baharu diplomasi halal ini mampu menetapkan piawaian emas global termasuk memudahkan perkhidmatan halal merentasi sempadan, menggalakkan perkongsian teknologi dan penyelidikan dalam memastikan proses pengesahan halal yang tersusun," tambah Ahmad Zahid.

(Datuk Seri Ahmad Zahid berkata Malaysia telah menjadi rujukan banyak negara asing dalam membina ekosistem halal mereka/BERNAMA)


Akaun Tik Tok SPRM, salur mesej kepada masyarakat

PUTRAJAYA, 5 Julai- Suruhanjaya Pencegahan Rasuah Malaysia (SPRM) kini memiliki akaun Tik Tok sendiri bagi menyampaikan maklumat seiring perkembangan zaman dan teknologi terkini.Pada masa sama ia bagi menjalin kerjasama lebih erat dengan pengamal media sebagai usaha menyalurkan mesej berkaitan rasuah dengan lebih tepat dan telus kepada rakyat.Menurut Ketua Pesuruhjaya SPRM Tan Sri Azam Baki, perkara itu termasuk memberi hebahan berkaitan rasuah secara lebih idealistik, realistik, menarik dan berkesan, selari perubahan media masa kini."Masyarakat lebih minat kepada maklumat-maklumat yang dipaparkan dalam media sosial seperti penghasilan video pendek, infografik dan informasi pelbagai aplikasi media sosial."Jadi, kami cuba memberi informasi kepada masyarakat tentang apa yang kita lakukan selain aktiviti-aktiviti serta maklumat yang perlu disampaikan," katanya pada majlis penutup 'Program Pemantapan Rakan Strategik Media SPRM 2023 di sini.Menurut Azam Baki, perkara untuk mendidik masyarakat memerlukan kerjasama pakar dalam bidang masing-masing supaya pengguna media sosial lebih beretika.

(Azam Baki menunjukkan akaun Tik Tok SPRM kepada media)


Suspek urus kemasukan pelancong China dikenal pasti

PUTRAJAYA, 5 Julai- Individu yang dipercayai ejen membawa masuk warga China dalam insiden kekecohan di Lapangan Terbang Antarabangsa Kuala Lumpur (KLIA) baru-baru ini, sudah dikenal pasti.Suruhanjaya Pencegahan Rasuah Malaysia (SPRM) sedang giat memburu suspek yang juga dipercayai bekerja dengan sebuah syarikat menguruskan kemasukan pelancong yang bertempat dalam premis lapangan terbang itu.Bagaimanapun, Ketua Pesuruhjaya SPRM Tan Sri Azam Baki tidak menafikan, ejen tersebut masih berada di negara ini."Jadi, kita masih lagi mengesan ejen berkenaan kerana kita cuba kenal pasti apakah bentuk wang yang dikatakan ataupun yang diminta daripada pelancong perempuan itu."Kita syak individu yang meminta itu merupakan warga asing kerana mereka bercakap dalam bahasa mereka sendiri dan menggunakan aplikasi 'WeChat'," katanya kepada pemberita di sini.Tan Sri Azam memaklumkan pelancong wanita China terbabit difahamkan telah pulang ke negara asalnya bersama seorang rakan senegara dan SPRM tidak mempunyai kuasa untuk menahan pelancong wanita China tersebut memandangkan dia bukan suspek kes berkenaan.Pihak SPRM turut mendapatkan keterangan wanita itu sebelum pulang ke China.Syarikat ejen pelancongan tersebut dipercayai telah beroperasi sejak 2017 bagi menguruskan tiket kapal terbang dan makan minum kepada kumpulan pelancong yang mengunjungi Malaysia.


DE Rantau@Ipoh semarakkan sektor pelancongan, ekonomi Perak

(Datuk Seri Saarani melancarkan Program DE Rantau@Ipoh hari ini)

IPOH, 5 Julai- Pelancaran Program DE Rantau@Ipoh diharap dapat menyemarakkan lagi sektor pelancongan di Perak.Menteri Besar Datuk Seri Saarani Mohamad berkata usaha itu sejajar dengan salah satu daripada enam agenda aspirasi rakyat dalam Pelan Perak Sejahtera 2030, iaitu merancakkan pembangunan ekonomi digital.Ujarnya Ipoh menjadi salah satu pilihan utama nomad digital disebabkan permintaan tinggi oleh komuniti tersebut."Ipoh kini salah satu lokasi bagi program DE Rantau selepas Pulau Pinang, Langkawi, Kuala Lumpur dan Melaka. Pemilihan negeri ini dapat melonjakkan bandar raya Ipoh."Kita berharap dengan perkembangan baharu ini, ia dapat menyemarakkan lagi pelancongan sempena Tahun Melawat Ipoh dan Tahun Melawat Perak 2024," katanya kepada pemberita selepas melancarkan program tersebut di Ipoh.

(Menteri Besar Perak,  Datuk Seri Saarani Mohamad)

Hadir sama, Ketua Pegawai Eksekutif Perbadanan Ekonomi Digital Malaysia (MDEC), Mahadhir Aziz; Exco Pelancongan, Industri, Pelaburan dan Pembangunan Koridor negeri, Loh Sze Yee dan Exco Komunikasi, Multimedia dan Pertubuhan Bukan Kerajaan (NGO) negeri, Mohd Azlan Helmi Helmi.Program De Rantau merupakan salah satu inisiatif strategik nasional yang diperkenalkan di bawah Program Mangkin Malaysia Digital (PEMANGKIN).Pelancarannya bertujuan meletakkan Malaysia sebagai hab pilihan utama warga nomad digital asing dan menggalakkan mobiliti dalam kalangan warga profesional digital antarabangsa selain memperkasakan sektor pelancongan negara di mata dunia.Berdasarkan rekod tahun 2022, Perak antara negeri tumpuan dengan merekodkan seramai 14.6 juta pelawat domestik.


Dua nelayan dipercayai hilang di perairan Sungai Besar

SHAH ALAM, 5 Julai - Dua sekawan nelayan termasuk seorang warga emas dipercayai hilang di perairan Sungai Besar, sejak petang tadi. Penolong Pengarah Bahagian Operasi Kebombaan dan Penyelamat Bomba Selangor Mohamadul Ehsan Mohd Zain memaklumkan pihaknya menerima laporan mengenai kejadian tersebut pada pukul 4.24 petang. Katanya kehilangan kedua-dua nelayan itu dilaporkan oleh menantu seorang daripada mangsa. “Seorang mangsa yang dikenal pasti adalah lelaki tempatan berusia 67 tahun, manakala identiti rakannya masih tidak dapat dikenal pasti,” katanya dalam kenyataan hari ini.Mohamadul Ehsan berkata pasukan bomba dari Balai Bomba dan Penyelamat Sungai Besar membantu Agensi Penguatkuasaan Maritim Malaysia (APMM) dalam misi mencari kedua-dua mangsa tersebut di kawasan pesisir pantai.


Jenazah Putri Alleya Maisarah, dituntut ibu saudara

KUALA TERENGGANU, 5 Julai- Jenazah kelapan mangsa tragedi fenomena kepala air Jeram Air Putih, sudah dituntut ahli keluarga untuk dibawa pulang bagi urusan pengebumian, malam ini.Jenazah Allahyarham Putri Alleya Maisarah, 16, dituntut ibu saudaranya, Rosilawati Kassim, 49, sebelum dibawa pulang menaiki van jenazah ke Felda Lepar Hilir 3, Gambang, Pahang.Menurut Ketua Polis Daerah Kemaman Superintendan Hanyan Ramlan, "mayat Putri Alleya Maisarah ditemukan petang semalam di kawasan beting berhampiran mangsa kedua yang ditemukan Ahad lalu."Semalam, tujuh jenazah mangsa masing-masing Karim Abdullah (suami), 39, Azizah Eiyi (isteri), 40 serta lima anaknya selamat dikebumikan dalam satu liang lahad kira-kira pukul 11.52 malam.Lima anak pasangan itu, Putri Balqis Izzati Abdul Rahman, 18; Putri Nurerina Natasya Karim, 10; Muhammad Zulqarnain Haikal Karim, 11; Muhammad Haziq Ziqree Karim, 6 dan Putri Aryana Umaira Karim, 4, selamat dikebumikan di Tanah Perkuburan Islam Felda Lepar Hilir 3 dalam satu liang lahad.Setakat ini, dua lagi mangsa iaitu Putri Nor Fatin, 14, dan Muhammad Fikri Saliman, 24, tunang kepada Putri Balqis Izzati masih belum ditemukan.Bagaimanapun usaha mencari dan menyelamat (SAR) akan disambung pada Jabatan Bomba dan Penyelamat (JBPM) bermula esok.

(Jenazah Putri Alleya Maisarah dibawa ke Tanah Perkuburan Islam Felda Lepar Hilir 3)


Keluarga Diraja Johor sumbang lebih RM123 juta  bantu rakyat ketika COVID-19

(Menteri Besar Johor, Datuk Onn Hafiz Ghazi)

JOHOR BAHRU, 5 Julai- Sebanyak lebih RM123 juta disumbangkan Keluarga Diraja Johor bagi membantu 1.6 juta rakyat di negeri ini dalam mendepani cabaran sepanjang pandemik COVID-19.Menteri Besar Johor, Datuk Onn Hafiz Ghazi berkata, Sultan Johor Sultan Ibrahim Almarhum Sultan Iskandar sentiasa di hadapan ketika berdepan tempoh genting itu.Malah baginda sanggup mengambil risiko dengan menitahkan pegawai-pegawai istana turun ke kelapangan bagi menghulurkan bantuan berupa kit dan peralatan kesihatan demi kesejahteraan rakyat.“Tidak cukup dengan itu, keluarga Diraja Johor sentiasa di hadapan dalam misi bantuan bencana banjir, ribut, kebakaran, bantuan kepada golongan asnaf, bantuan pendidikan, bantuan kesihatan selain memperjuangkan serta melindungi hak asasi wanita dan kanak-kanak.“Atas sifat ihsan dan kasih Sultan Johor dan keluarga Diraja Johor, maka lahirlah simbiosis erat antara Istana dengan rakyat jelata,” katanya ketika berucap pada Majlis Penghargaan Yayasan-Yayasan Diraja Johor dan Pelancaran Buku serta Portal Kesultanan Johor, di Johor Bahru hari ini.Onn Hafiz turut menjunjung setinggi-tinggi kasih kepada Sultan Johor atas kurniaan peribadi dan bantuan baginda menerusi Yayasan Sultan Ibrahim Johor (YSIJ) kepada seluruh rakyat di negeri itu.Tambahnya, Permaisuri Johor, Raja Zarith Sofiah Almarhum Sultan Idris Shah turut berkenan mengurniakan sumbangan peribadi dan bantuan kepada rakyat menerusi Yayasan Raja Zarith Sofiah Negeri Johor (YRZSNJ) dan Yayasan Kanser Tunku Laksamana Johor (YKTLJ).Pada majlis sama, Onn Hafiz menyampaikan sumbangan sebanyak RM7 juta daripada kerajaan negeri kepada YSIJ, YRZSNJ, YKTLJ, Yayasan Sultanah Rogayah (YSR) dan Yayasan Sultanah Fatimah (YSF).

(Datuk Onn Hafiz menyampaikak sumbangan kepada Yayasan Sultanah Rogayah (YSR)


(Pemain dram Blondie, Clem Burke/File REUTERS)

LONDON, 5 Julai- Pemain dram Blondie, Clem Burke berkata menambah permainan dram dalam kurikulum sekolah UK boleh menjadi "pengubah permainan" untuk kanak-kanak autistik selepas kajian mendapati hanya 90 minit seminggu memberi manfaat kepada mereka.Kajian yang dijalankan sebagai sebahagian daripada Projek Clem Burke Drumming mendapati kanak-kanak berkenaan menunjukkan kawalan emosi yang lebih baik dan kurang tanda hiperaktif, kurang perhatian dan tingkah laku berulang."Kajian penting ini adalah yang pertama seumpamanya untuk menunjukkan bagaimana otak bertindak balas secara positif terhadap permainan dram dan bagaimana ia boleh membantu kanak-kanak autisme, kanak-kanak dengan masalah sosial dan emosi yang lain," kata Burke."Memandangkan tekanan yang sedang dihadapi oleh sekolah ketika ini cuba menangani peningkatan besar dalam bilangan kanak-kanak yang mengalami masalah sosial dan emosi serta masalah pembelajaran, menambah sesi gendang pendek pada kurikulum boleh menjadi pengubah permainan dengan kos dan usaha yang minimum."Pemuzik veteran Amerika Syarikat Burke bermain di Glastonbury bulan lalu bersama Blondie, kumpulan legenda post-punk yang diketuai penyanyi Debbie Harry sejak 1974.Sekolah British mempunyai lebih 166,000 kanak-kanak autisme, peningkatan lapan peratus pada 2020.Walaupun 70% berada di sekolah arus perdana, kajian mendapati tiga perempat daripada ibu bapa tidak merasakan keperluan anak mereka ditangani sepenuhnya. -AFP

(Bermain dram bantu kanak-kanak autistik kawal emosi/File AFP)


Operasi SAR tragedi Jeram Air Putih diteruskan JBPM esok

KEMAMAN, 5 Julai- Pos Kawalan Tempat Kejadian (PKTK) Polis di Balai Polis Air Putih Kemaman telah ditutup, pada pukul 5.00 petang tadi.Bagaimanapun operasi mencari dan menyelamat (SAR) akan diteruskan Jabatan Bomba dan Penyelamat (JBPM) bermula esok.Ketua Polis Daerah Kemaman Superintenden Hanyan Ramlan berkata, "penutupan dibuat berikutan operasi SAR dua lagi mangsa iaitu Puteri Nur Fatin Karim, 14 dan Muhammad Fikri Saliman, 24, tidak mempunyai sebarang petunjuk selain faktor cuaca."Saya sebagai ketua polis daerah mengingatkan semua agensi dan badan bukan kerajaan (NGO) yang membantu mencari hendaklah mematuhi tatacara pengendalian piawai (SOP) jabatan masing-masing dalam usaha pencarian."Saya tidak mahu ada tragedi dalam tragedi. Petang ini PKTK ditutup manakala pusat kawalan hadapan bomba akan diteruskan esok untuk meneruskan operasi pencarian," katanya kepada pemberita di sini.Sementara itu, Ketua Zon 2 JBPM Terengganu, Penguasa Kanan Bomba Dua Azman Alias berkata, pihaknya telah menambah dua lagi pusat kawalan hadapan di Pasir Minal dan Kampung Seberang Tayor."Kita sudah melakukan SAR hingga Kuala Kemaman dan kita akan tetap terus mencari. Kebanyakan nelayan sentiasa keluar masuk sektor C. Pencarian sektor A masih lagi berbaki 60%. Di sektor A kawasan yang belum kita cari adalah sehingga Jambatan Teladas," katanya.Mangsa kelapan tragedi itu, Putri Alleya Maisara Karim, 16, dijangka dikebumikan di Felda Lepar Hilir malam ini.


Kos pelaksanaan pilihan raya enam negeri libat perbelanjaan RM420 juta

PUTRAJAYA, 5 Julai- Pelaksanaan Pilihan Raya Umum Dewan Undangan Negeri ke-15 (PRU DUN ke-15) serentak di enam negeri iaitu Kedah, Kelantan, Terengganu, Pulau Pinang, Selangor dan Negeri Sembilan dianggar melibatkan perbelanjaan sebanyak RM420 juta, demikian dinyatakan Pengerusi Suruhanjaya Pilihan Raya (SPR) Tan Sri Abdul Ghani."Seramai 153,760 petugas akan dilantik bagi membantu kelancaran pengendalian proses pilihan raya berkenaan, dan sebanyak 173 pusat penamaan calon serta 186 pusat penjumlahan rasmi undi akan dibuka pada pilihan raya ini," katanya kepada pemberita dalam sidang media di sini.Sementara itu, 3,190 pusat mengundi biasa mengandungi 17,048 tempat mengundi atau saluran dan 260 pusat mengundi awal mengandungi 377 tempat mengundi atau saluran awal akan digunakan.Abdul Ghani berkata, keseluruhan jumlah pusat mengundi ialah 3,450 dengan 17,425 tempat mengundi atau saluran.Majoriti pemilih layak mengundi pada PRU DUN ke-15 12 Ogos depan merupakan individu berusia antara 21 hingga 29 tahun.Bagaimanapun, semakan maklumat pengundian, pusat mengundi, saluran mengundi dan nombor bilangan boleh dibuat menerusi laman sesawang MySPR Semak bermula 17 Julai ini.


Kakitangan JPN minta sejumlah wang, sudah dikenal pasti

PUTRAJAYA, 5 Julai- Seorang kakitangan Jabatan Pendaftaran Negara (JPN) sudah dikenal pasti Kementerian Dalam Negeri (KDN) kerana meminta sejumlah wang daripada pemohon untuk urusan permohonan warganegara. Menteri Dalam Negeri Datuk Seri Saifuddin Nasution Ismail berkata, "aduan diterima daripada pemohon tersebut dan akan menyerahkan nama pengawai terbabit kepada Suruhanjaya Pencegahan Rasuah Malaysia (SPRM) untuk siasatan lanjut." "Tindakan tersebut adalah bercanggah dengan proses sebenar yang mana tiada sebarang bayaran dikenakan untuk proses kelulusan permohonan sijil lahir atau kewarganegaraan di JPN," katanya dalam sidang media di pejabatnya di sini. Susulan insiden yang berlaku di Lapangan Terbang Antarabangsa Kuala Lumpur (KLIA) baru-baru ini, beberapa aspek penambahbaikan akan dilakukan bagi meningkatkan mutu perkhidmatan Jabatan Imigresen Malaysia (JIM) di pintu masuk negara. Selain itu, pegawai yang mahir bertutur bahasa asing akan ditempatkan bagi mengendali urusan dengan pengembara yang menghadapi kesulitan berkomunikasi di kaunter. Bidang kuasa pemberian Notis Penolakan Masuk (NTL) kepada pengembara juga akan diberikan kepada pegawai kumpulan pengurusan dan profesional gred 41 ke atas berbanding gred 29 pada ketika ini. Saifuddin turut menyatakan pihaknya komited memberi kerjasama kepada SPRM dalam mendokong polisi kerajaan bagi membanteras sebarang aspek salah laku dan rasuah.

(Shamsul Anuar Nasarah (kiri) dan Saifuddin Nasution)


Malaysia perlukan sistem lebih inklusif bagi perlindungan sosial

KUALA LUMPUR, 5 Julai- Satu sistem perlindungan sosial yang lebih inklusif perlu dilaksanakan di Malaysia berikutan mekanisme sedia ada adalah terhad.

Hanya 9.1% penerima manfaat dilindungi berbanding purata 55.1% di peringkat Asia dan 12.8% di peringkat global.

Ketua Pegawai Eksekutif Kumpulan Wang Simpanan Pekerja (KWSP) Datuk Seri Amir Hamzah Azizan berkata, "perubahan itu perlu dilakukan segera memandangkan penduduk Malaysia berusia 65 tahun dan ke atas kini semakin bertambah berbanding kumpulan umur lain."Maksudnya apabila bersara nanti, mereka akan ada kehidupan yang baik dengan simpanan yang cukup. "Bagaimanapun, kalau kita lihat cara pembahagian semula duit itu ia dibayar penuh. Kalau dilihat bagi perlindungan sosial ini bukan cara yang bijak, kerana wang itu diperolehi sepenuhnya. Kemungkinan simpanan itu tidak sampai ke hujung usianya," katanya kepada media di Persidangan Kesejahteraan Sosial Antarabangsa 2023 (ISWC 2023) di ibu negara.


Kes denggi di Perlis catat peningkatan

KANGAR, 5 Julai- Kes denggi di Perlis agak membimbangkan apabila sebanyak 443 kes dilaporkan dalam tempoh enam bulan pertama tahun ini berbanding hanya 16 kes dalam tempoh sama tahun lalu.Peningkatan tersebut merupakan yang tertinggi direkodkan di negara ini dengan satu kematian dilaporkan akibat komplikasi denggi di negeri ini. Setakat 24 Jun lalu, sebanyak 181 kes atau 45.8 peratus dimasukkan ke hospital di mana 22 kes memerlukan rawatan lanjut di unit rawatan rapi (ICU) Hospital Tuanku Fauziah (HTF).Tahun ini, terdapat 43 lokaliti wabak telah dilaporkan iaitu 37 wabak terkawal, empat wabak tidak terkawal dan dua kawasan tumpuan utama. Sehingga kini, Felda Rimba Mas mencatatkan kes tertinggi iaitu sebanyak 46 kes, diikuti Taman Jali dan Felcra Lubuk Sireh dengan masing-masing 12 kes. Menteri Besar, Mohd Shukri Ramli dalam kenyataannya memaklumkan, pihak kerajaan negeri memandang serius situasi semasa kes denggi dan mencadangkan beberapa langkah keselamatan dan pencegahan diambil segera.

(Menteri Besar Perlis, Mohd Shukri Ramli)

Antaranya semua agensi perlu memainkan peranan masing-masing dari aspek kebersihan dengan memastikan semua kawasan operasi dalam keadaan bersih dan bebas pembiakan nyamuk aedes. Selain itu, masyarakat juga perlu memberi perhatian kepada aspek kebersihan dalam dan luar rumah dengan memastikan tiada bekas air bertakung yang boleh menjadi tempat pembiakan nyamuk aedes. Masyarakat juga perlu mendapatkan rawatan segera sekiranya demam bagi mengelakkan komplikasi demam denggi serta memberikan kerjasama kepada Jabatan Kesihatan Negeri membuat kawalan nyamuk aedes di kediaman masing-masing.


Promosi pelancongan Perlis menerusi penerbangan Malaysia

SUMATERA, 5 Julai- Pemangku Raja Perlis Raja Muda Tuanku Syed Faizuddin Putra Jamalullail menitahkan ucapan penghargaan kepada penerbangan Malaysia kerana memuatkan artikel serta gambar-gambar menarik mengenai destinasi pelancongan di Perlis.Artikel mengenai keindahan budaya di negeri itu diterbitkan di dalam majalah rasminya Going Places bagi bulan Julai. Laporan tersebut memberikan pelbagai informasi mengenai budaya, warisan, masakan dan juga landskap semula jadi di negeri itu diletakkan di dalam setiap poket tempat duduk penumpang pesawat domestik dan antarabangsa.Antara pengisiannya adalah mengenai asal usul bandar Kangar, keindahan Projek Transformasi DiRaja Kampung Nelayan Warna-Warni Seberang Ramai Kuala Perlis, sajian juadah istimewa di Perlis selain lokasi melawat popular di View Point Wang Kelian serta banyak lokasi lain.Demikian dititahkan Baginda menurut hebahan media oleh Yayasan Tuanku Syed Putra (YTSP) Perlis selepas berkenan berangkat melancarkan Promosi Masakan Perlis di Kaleo Rendang Bistro Medan, Sumatera Utara, Indonesia.Walaupun media sosial kini menjadi medium popular untuk tujuan promosi, namun penulisan dan fotografi berkualiti memberikan impak sangat penting bagi mempromosikan lokasi-lokasi menarik selain mempamerkan budaya masyarakat setempat.

(Promosi Masakan Perlis di Kaleo Rendang Bistro Medan, Indonesia)


Pasukan SAR tragedi Jeram Air Putih guna dron bantu pencarian

KEMAMAN, 5 Julai- Operasi pencarian dua lagi mangsa tragedi kepala air Jeram Air putih giat dijalankan menggunakan teknologi dron pada hari keempat operasi mencari dan menyelamat (SAR).Ia bagi memudahkan pasukan pencarian mengesan dua lagi mangsa yang belum ditemui.Komander Operasi Unit Dron dari Akademi Bomba dan Penyelamat Malaysia Wilayah Timur Penolong Kanan Penguasa Bomba Mohd Taufiq Abdul Satar memberitahu, "hari ini pemantauan itu dibuat di sekitar sektor B hingga ke sektor C." Ia dilakuakan bersama dua orang ahli pasukan pemantauan udara secara berkala dan pengesanan di lokasi strategik dibuat melibatkan kawasan yang dimasuki pasukan SAR.Mohd Taufik berkata, "dron berkapabiliti tinggi Matrice 210 itu mempunyai kamera imej thermal yang berupaya mengenal pasti objek dengan kesan haba terutamanya pada waktu malam."Apabila kita melakukan penerbangan di sesuatu kawasan kita akan kenal pasti lokasi tersebut dan akan berikan maklumat tersebut kepada pasukan penyelamat di air atau di darat."Jadi eye on the sky, seperti kapabiliti dikendali dron untuk bergerak jauh dalam masa yang cepat dan pantas. Apabila maklumat diperolehi bila-bila masa, ada penemuan mangsa dengan kawasan yang seluas ini kita boleh gerakkan ia sejauh 10 kilometer dari udara dan tidak perlu melalui jalan darat," katanya kepada pemberita di sini.


PM ucap tahniah kepada Sivamurugan atas syarahan sempena pelantikan profesor USM

KUALA LUMPUR, 5 Julai - Perdana Menteri, Datuk Seri Anwar Ibrahim mengucapkan tahniah dan syabas kepada penganalisis politik Prof Dr Sivamurugan Pandian atas penyampaian syarahan umum sempena pelantikannya sebagai Profesor Universiti Sains Malaysia (USM).Menerusi ciapan di Twitter hari ini beliau berharap agar Sivamurugan dapat berkhidmat dengan lebih cemerlang serta menyumbang idea dan kepakaran kepada negara.Sivamurugan menyampaikan Syarahan Umum Sempena Pelantikan Sebagai Profesor USM bertajuk Persetujuan dan Percanggahan Dalam Arena Politik Malaysia di Dewan Budaya, USM pagi tadi.Syarahan beliau berkisar kepada perkembangan politik negara serta memberi tumpuan kepada evolusi pertukaran anggota 'gabungan' dan pegangan politik yang berubah mengikut peredaran masa.Ia berpandukan tiga perkara yang mendasari politik tanah air iaitu politik adalah seni segala kemungkinan, politik angka dan tiada musuh atau lawan yang kekal, hanya kepentingan yang tidak berubah.Sivamurugan merupakan penganalisis politik yang sering ditemu bual oleh pengamal media dalam dan luar negara.Beliau pernah dinobat sebagai Ikon Patriotik, Tokoh 1Malaysia dan pelbagai pengiktirafan lain.Selain itu beliau turut berperanan memegang beberapa portfolio penting termasuk Ahli Majlis Penasihat Perpaduan Negara, Majlis Penasihat Persatuan Bola Sepak Malaysia dan Naib Presiden Persatuan Badminton Kuala Lumpur.


Majoriti pengundi PRU DUN ke-15 berusia antara 21-29 tahun

KUALA LUMPUR, 5 Julai- Majoriti pemilih layak mengundi pada Pilihan raya Umum Dewan Undangan Negeri ke-15 (PRU DUN ke-15) pada 12 Ogos ini membabitkan pengundi berusia antara 21 hingga 29 tahun.Statistik Suruhanjaya Pilihan Raya (SPR), merekodkan pemilih dalam lingkungan usia berkenaan seramai 2,169,120 orang daripada keseluruhan 7,773,571 pengundi.Selangor mencatatkan jumlah pengundi paling ramai iaitu 3,747,057 pemilih, diikuti Kedah dan Kelantan masing-masing seramai 1,585,085 dan 1,411,912 pemilih. Pada PRU DUN ke-15 ini sebanyak 3,450 pusat mengundi dengan 17,425 tempat mengundi disediakan dengan anggaran peruntukan RM420 juta.Semakan maklumat pengundian, maklumat pusat mengundi, saluran mengundi dan nombor bilangan boleh dibuat bermula 17 Julai ini.


CYDES 2023, platform memperkasa keselamatan siber negara

KUALA LUMPUR, 5 Julai - Penganjuran Persidangan Cyber Defence & Security Exhibition and Conference 2023 (CYDES 2023) dilihat sebagai satu inisiatif dalam memperkasa keselamatan siber negara.Program dijangka berlangsung pada 10 hingga 13 Julai di Pusat Perdagangan dan Pameran Antarabangsa Malaysia (MITEC), Kuala Lumpur itu adalah bersempena Bulan Keselamatan Negara (BKN).Ia melibatkan kerjasama Majlis Keselamatan Negara (MKN), Agensi Keselamatan Siber Kebangsaan (NACSA) dan Alpine Integrated Solution Sdn Bhd (Alpine). Pengerusi Alpine Integrated Solution, Tan Sri Mohd Khairul Adib Abd Rahman berkata CYDES 2023 merupakan platform bagi mempamerkan kepakaran, penyelesaian dan teknologi canggih yang bertujuan untuk memerangi ancaman keselamatan siber masa kini dan masa depan."Pertamanya dari segi ekosistem keselamatan siber di Malaysia. Keduanya, kita juga akan menceritakan ekosistem keselamatan siber di peringkat serantau dan global.Kita jugak akan mengadakan satu forum ASEAN Cyber Security Forum dan Malaysia Cyber Security Forum. Akhir sekali, kita akan mengadakan Konvensyen ICTSO," kata Khairul kepada pemberita selepas menjadi tetamu dalam Program ALFA Nasional.fm di Wisma Radio, Angkasapuri Kota Media. Persidangan yang berlangsung empat hari itu, turut menyediakan ruang pameran yang disertai hampir 200 pempamer dari 15 buah negara termasuk negara anggota ASEAN selain menyasarkan hampir 2,000 peserta dan 50 speaker dari dalam luar negara.

(Pengerusi Alpine Integrated Solution, Tan Sri Mohd Khairul Adib Abd Rahman dalamsesi temu bual di konti Nasionalfm, hari ini)


Tidak isytihar cukai, pengarah syarikat kitar air didenda RM18,000

JOHOR BAHRU, 5 Julai- Seorang pengarah syarikat kitar semula didenda RM18,000 dan penalti RM2.437 juta selepas mengaku bersalah di Mahkamah Majistret Johor Bahru kerana gagal mengemukakan penyata pendapatan borang C taksiran 2021 hingga 2022, melibatkan nilai cukai pendapatan lebih RM3.3 juta.Majistret, Nurzihan Abdul Rehman menjatuhkan hukuman itu dan memerintahkan tertuduh, Wong Siew Lian, 49 tahun menjalani hukuman penjara 12 bulan jika gagal membayar denda.Mengikut pertuduhan, beliau gagal mengemukakan penyata pendapatan bercukai berjumlah lebih RM1.8 juta bagi cukai taksiran 2021 dan lebih RM1.5 juta untuk tahun 2022.Beliau sepatutnya membayar cukai lebih 438,000 pada tahun 2021 dan RM374,000 tahun lalu.Pendakwaan dikemukakan mengikut Seksyen 112 (1A) Akta Cukai pendapatan 1967, yang memperuntukkan denda RM20,000 atau enam bulan penjara atau kedua-duanya dan hendaklah membayar penalti khas tiga kali ganda amaun cukai yang dikenakan.Kes dikendalikan Peguam Kanan Lembaga Hasil Dalam Negeri (LHDN), Norhidayah Yasin.

(Dia sepatutnya membayar cukai lebih 438,000 tahun 2021 dan RM374,000 tahun lalu)


PRU DUN ke-15: Pas Terengganu berhati-hati dalam kempen

(Menteri Besar Terengganu Datuk Seri Dr. Ahmad Samsuri Mokhtar)

KUALA TERENGGANU, 5 Julai- Parti Islam Se-Malaysia PAS Terengganu akan mengambil pendekatan berhati-hati pada kempen Pilihan Raya Dewan Undangan Negeri PRU DUN pada kali ini.Ia susulan perintah Mahkamah Pilihan Raya Terengganu memutuskan kemenangan calon PAS, Datuk Ahmad Amzad Hashim di Parlimen Kuala Terengganu pada Pilihan Raya Umum PRU ke-15 lalu dibatalkan.Manakala keputusan di Parlimen Marang pula adalah sebaliknya. Perkara itu dinyatakan sendiri Menteri Besar Terengganu Datuk Seri Dr. Ahmad Samsuri Mokhtar merangkap Naib Presiden PAS.Selain, akur agar tidak melakukan sebarang kesalahan seumpamanya, sepanjang tempoh berkempen PRN nanti."Saya rasa itu sudah masuk agenda kami untuk sentiasa berhati-hati. Pertama, dengan budaya politik matang dan sejahtera. Kita akan teruskan pada musim pilihan raya ini. "Yang kedua, mana-mana kesalahan dengan peraturan pilihan raya kita akan akur untuk tidak melakukan kesalahan-kesalahan yang sedemikian,"katanya.Beliau yang juga merangkap Pengerusi Badan Perhubungan Negeri Parti Perikatan Nasional Terengganu berkata demikian selepas menyempurnakan Majlis Pelancaran Kad Laporan Prestasi 2018-2023 dan Buku Kejayaan Terengganu 2018-2022 di Wisma Darul Iman, Kuala Terengganu.

(Datuk Seri Dr. Ahmad Samsuri Mokhtar pada Majlis Pelancaran Kad Laporan Prestasi 2018-2023 dan Buku Kejayaan Terengganu 2018-2022 di Wisma Darul Iman, Kuala Terengganu)


PRU DUN ke-15: Polis Perak sumbang 20% keanggotaan

IPOH, 5 Julai- 20% kekuatan daripada kira-kira 9,000 pegawai dan anggota polis Perak akan membantu penugasan negeri terlibat dalam Pilihan Raya Umum Dewan Undangan Negeri (PRU DUN ke-15), Ogos nanti.Ketua Polis Perak, Datuk Seri Mohd Yusri Hassan Basri berkata senarai nama anggota dan pegawai terlibat telah diserahkan kepada Bukit Aman untuk ditentukan.Tiga negeri yang akan dibantu pada pilihan raya nanti ialah Pulau Pinang, Kedah dan Selangor."Kita tidak mahu menjejaskan kekuatan yang ada ini. Kita akan pastikan pegawai dan anggota mencukupi untuk menjalankan tugas di negeri, kemudian jika ada lebihan kita akan beri kepada negeri lain," kata Mohd Yusri kepada pemberita hari ini.Sementara itu, beliau turut memaklumkan laporan mengenai punca kejadian bilik siasatan jenayah yang terbakar akan diketahui dalam tempoh dua minggu.Ia masih di bawah siasatan pihak Jabatan Bomba dan Penyelamat (JBPM) Perak dan Jabatan Kerja Raya (JKR) Perak.Terdahulu, bilik siasatan jenayah Ibu Pejabat Polis Kontinjen (IPK) Perak dilaporkan mengalami kebakaran pada minggu lalu.


Strok haba punca kematian pelatih PLPGA

(Konstabel Muhamad Irfan Irham Badrul Hisham (DUA DARI KIRI) bersama keluarga)

IPOH, 5 Julai- Kematian pelatih Pusat Latihan Pasukan Gerakan Am (PLPGA) Ulu Kinta semalam berpunca daripada strok haba.Ia selepas bedah siasat yang dijalankan di Jabatan Forensik Hospital Raja Permaisuri Bainun (HRPB), pagi tadi.Komandan PLPGA Ulu Kinta, Superintenden Mohammad Hafiz Kadir ketika dihubungi berkata, bedah siasat ke atas mayat Konstabel Muhamad Irfan Irham Badrul Hisham selesai pada pukul 11.30 pagi.Jenazah kemudian dibawa ke Masjid Saidina Abu Bakar As-Siddiq di Kem PGA Ulu Kinta untuk dimandikan sebelum disembahyangkan.Tambah beliau, jenazah dibawa pulang ke kampung keluarganya di Felda Keratong, Bandar Tun Razak Pahang untuk dikebumikan.Dalam kejadian petang semalam, pelatih itu tiba-tiba rebah dan diserang sawan ketika sedang menjalani latihan kursus asas Pasukan PGA Siri 1/2023.Pelatih tersebut kemudian dikejarkan ke Klinik Kesihatan Tanjung Rambutan untuk menerima rawatan sebelum disahkan meninggal dunia pada pukul 5.00 petang.

(Jenazah Muhammad Irfan dibawa ke Masjid Saidina Abu Bakar As-Siddiq di Kem PGA Ulu Kinta untuk dimandikan sebelum disembahyangkan)